open-index/open-wikipedia-markdown huggingface dataset:
နှစ်အလို ရှစ်ဆိုတဲ့ကိန်း

**နှစ်အလို ရှစ်ဆိုတဲ့ကိန်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
၁၂၈၈ ခုနှစ် ဂြိုဟ်အသွားအလာတို့၏ အကျိုးအပြစ်ကို ဖွဲ့ဆို ရေးသားအပ်သော ရှစ်ကျိန်းကိန်း မထွက်သေးကြောင်း သံချို ဖြစ်သည်။

## နှစ်အလို ရှစ်ဆိုတဲ့ကိန်း

နိမိတ်ကယ်အလာနှင့်၊ အတိတ်ပါအနာဂတ်တို့၊ စာစပ်ပုံအလုံနယ်က၊ ယုံစဘွယ် ဩဘာကောင်းသည်ဟု၊ ရွာမောင်းထောင်ဆရာလှငယ်က၊ နှုတ်လျှာထုတ်ခါတလျှင်ဖြင့်၊ လာကြသူ လေးစတု အကွက်ရယ်က၊ ရေးရှုကျက် မူလက္ခံ။

ကျေးတောရွာ အရွာရွာသို့၊ အဖြာဖြာ စာလွှာစုံသည့်ပြင်၊ ရတနာပုံ မန်းမြေတလျှောက်တွင်မှ၊ ခန်းပေါက်စုံ လက္ခံရှိကြတယ်၊ ပဏ္ဍိတာဆရာလှငယ်က၊ ပါပကုန် သူရဇ္ဇောတဲ့၊ နှစ်ဟောပုံ သိုက်အဟောင်းရယ်နှင့်၊ ဓာတ်ကုန်ပြီဇာတ်စုံမပြောင်းချေဘု၊ ကြုံကောင်းပင်ကြုံလို့တွေ့မှာလ၊ အောက်မေ့ကြပြန်။

ပြည်တော်နော် မြှော်ခေါ်စောင့်တော့၊ အဖြောင့်စာ  စာညွှန်က၊ ထောင့်နှစ်ရာလွန် ဤသက္ကရာဇ်၊ အသစ်ကိုလွန်ကြည်ညို၍၊ ဖြစ်လိုလျှင် ရှစ်ဆိုတဲ့ရှစ်ပါဘဲ၊ ထိုနှစ်မှာ ဘာသံမှမကြားပြီဘု၊ ကံထားရာ ဖြစ်စေတော့ရယ်လို့၊ အားလျှော့၍ ပြည်နိုင်ငံ၊ မှိုင်ပြန်ကြစိတ်ပူဆွေး။

ဘုရားရှင် စိန္တေယျော်၏၊ တရားတော် သက်သေနှင့်၊ ထောက်သည့်ပြင်၊ မျက်မှောက်ခေတ်တွင် မျက်မြင်ဖြစ်ပါပေါ့၊ စင်စစ်တကယ်ရှာတော့၊ ဖြစ်လာလျှင် ပျက်စမြဲပ၊ ခက်ခဲပြီစိတ်သာချလို့၊ နိစ္စပင်မထင်ပါနှင့်၊ မြင်မြင်ရာသင်္ခါရောမို့၊ ဗြဟ္မဏာဆရာတို့ဟောခဲ့၊ စာလောကီ ဉာဏ်တဉာဏ်နှင့်၊ မှန်မမှန်ကြံဖန်လို့ စိတ်ပါတော့၊ ပဋိသန္ဓေခသူတို့၊ မမွေးခင်တွေးထင်ကြသော်လဲ၊ မိန်းမပါလူယောက်ျားတို့၊ ပေါက်ဖွားမြင်ပြင်သို့ကျခါမှ၊ မြင်ရလျှင် အမှန်သိလေသို့၊ ဉာဏ်ကြီးရှင်မောင်းထောင်သားငယ်က၊ စကားသည်တွင်သိမ်းခဲ့ပ၊ မှတ်စရာအဌ်နဝါထိ မငြိမ်းပေဘု၊ နှစ်အလို ရှစ်ဆိုတဲ့ကျိန်းရယ်ကကွယ်၊ ကိန်းမထွက်သေး။

## ခက်ဆစ်
၁။ နိမိတ် = တစ်စုံတစ်ခုဖြစ်ရန်အတွက် ထူးထူးခြားခြား ပေါ်လာတတ်သောအကြောင်း။

၂။ အတိတ် = ယခင်ကဖြစ်ခဲ့သော အကြောင်း။

၃။ အနာဂတ် = နောင်ဖြစ်ရန်အကြောင်း။

၄။ လေးစတု = အရပ်လေးမျက်နှာ။

၅။ ပါပကုန် = ပါပဓာတ်သက်ကုန်ပြီ။

၆။ သူရဇ္ဇော = သူရဇ္ဇဓာတ်သက်ဆန်းပြီ။

၇။ နိစ္စ = မြဲသည်။

၈။ သင်္ခါရော = သင်္ခါရ ဖြစ်တတ်ပျက်တတ်သော တရား။

၉။ အဌ်နဝါ = ရှစ်ခုကိုးခုနှစ်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ဘက်ထရီ

**ဘက်ထရီ** သည် ပြင်ပချိတ်ဆက်မှုခလုတ်ခုံ (ခေါင်း/ငုတ်) များဖြင့် လျှပ်စစ်ဓာတုဗေဒ ဆဲလ်တစ်ခု (သို့) တစ်ခုထက်ပို၍ပါဝင်နေသော လျှပ်စစ်စွမ်းအား ထုတ်ပေးသည့် ရင်းမြစ်တစ်ခုဖြစ်သည်။ ဓာတ်မီး၊ လက်ကိုင်ဖုန်း၊ လျှပ်စစ်ကား စသည့် လျှပ်စစ်သုံး ပစ္စည်းများကို စွမ်းအားပေးရန်အတွက်ဖြစ်၏ ။ ဘက်ထရီတစ်လုံးသည် လျှပ်စစ်ဓာတ် ထောက်ပံ့ပေးသောအခါ အပေါင်းငုတ်ကို ကတ်သုတ်ဟု ခေါ်၍ အနှုတ်ငုတ်ကို အန်းနုတ်ဟု ခေါ်ဆိုသည်။

ဘက်ထရီကို မြန်မာစကားဖြင့် **ဓာတ်အိုး**ဟု ခေါ်ဆိုနိုင်ကာ အတောင့်ပုံသဏ္ဌာန်ရှိ သေးငယ်သော ဘက်ထရီများကို ဓာတ်ခဲ (dry cell) ဟု ခေါ်ဆိုသည်။  ဘက်ထရီမှ စီးဆင်းသော လျှပ်စီးကြောင်းသည်  ဒီစီ လျှပ်စစ်ဓာတ်အား ဖြစ်သည်။ ၎င်း (+) နှင့် (-) ကို သတ္တုကြိုး တစ်ချောင်းဖြင့် ပူးထိ ခပ်ကြည့်လိုက်ပါက မီးပွင့်ထွက်လာသည်ကို တွေ့ရမည်။ အမှန်မှာ အဖိုနှင့် အမ ဆန့်ကျင်ဘက်ခြင်း ထိတွေ့မှုကြောင့် လျှပ်စီးကြောင်းကို တွေ့မြင်နိုင်သည်။

## ပါဝင်ပစ္စည်းများ
ဓာတ်အိုးအတွင်း၌ ခဲပြား (Plate) နှင့် အက်ဆစ်ရည် တို့ပါဝင်သည်။

## ကိုးကား
ကဏ္ဍ:ဘက်ထရီ
သည်ကပ်အနိုင်ကျော်တော့

**သည်ကပ်အနိုင်ကျော်တော့** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
၁၂၈၉ ခုနှစ်အတွင်း စနေ နှင့် ရာဟုဂြိုဟ် အသွားအလာတို့၏ အကျိုးအပြစ်ကို ရေးသားဖွဲ့ဆိုထားသည့် စနေ − ရာဟုဖွဲ့ သံချို ဖြစ်သည်။

## သည်ကပ်အနိုင်ကျော်တော့

ထောင့်နှစ်ရာရှစ်ဆဲ့ကိုးမှာတော့၊ ဆိုးလိုက်ပုံအခြေဆိုရလျှင်၊ စနေဂြိုဟ်ရာဟုမင်းရယ်က၊ အတင်းကွယ်ဘေးရန်ပြုချေတော့၊ ကိန်းယခုကြုံပြန်လာ။

အပြစ်ရှိစရာဆိုးမှဖြင့်မချွင်းပြီဘု၊ မဇ္ဈိမာ ကိုးရာအတွင်းမှာလ၊ သူတင်းလျှင်ငါမာမည်ဟု၊ ရာဇာတွေပါဝါလုပ်ပါလို့၊ အားထုတ်ကာစစ်ဆင်ထိုးကြလိမ့်၊ ဆိုးလိုက်မည့်သည်အခါ။

ထိုသည့်ပြင်ဂန္ဓာလရာဇ်မှာလ၊ ရန်စစ်သည်သူပုန်ထပါလို့၊ ကြုံရလေသည်ခေတ်တွင်းမှာဖြင့်၊ ရန်ချင်းရန်ပွေလို့ထပ်ကရော၊ သည်ကပ်အနိုင်ကျော်ရအောင်၊ တူပျော်ပျော်ကျင့်သီလရယ်နှင့်၊ ပွားလိုက်ကြဘာဝနာ၊ သည်အခါခေတ်ဆိုး။

ဗုဒ္ဓဘာသာတွေနှင့်၊ မြန်မာပြေချန်လို့ ကြွင်းတန်ငဲ့၊ ကျမ်းရင်းစာဆိုမဖြင့် စနေဂြိုဟ်ရာဟုနင်းတာက၊ မဇ္ဈိမနယ်အတွင်းရယ်နှင့်၊ တရုပ်ပြည်မချန်ချွင်းပြီကဘု၊ အတင်းကွယ်သည်အခါဆော်တော့၊ ပြည်နဂရာမော် − မငြိမ်သက်ဘို့အပိုင်းမှာကွယ်၊ ရိုင်းချက်တမျိုး။

## ခက်ဆစ်
၁။ မဇ္ဈိမ = မဇ္ဈိမတိုက်၊ အိန္ဒိယပြည်။

၂။ ကိုးရာအတွင်း = ယူဇနာ အဝန်းကိုးရာရှိသော အိန္ဒိယပြည်အတွင်း။

၃။ ဂန္ဓာလရာဇ် = ဂန္ဓာလရာဇ်၊ တရုတ်ပြည်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ဗျိုင်းနှစ်ကောင် တိုင်းတောင်လုကြ

**ဗျိုင်းနှစ်ကောင် တိုင်းတောင်လုကြ** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
သောနှင့်အဋ္ဌ၊ နဝတိုင်အောင်၊ မီသို့လောင်အံ့ ဟူသော ရှေးတဘောင်အရ ၆ ခု၊ ၈ ခု၊ ၉ ခု၊ ဂြိုဟ်အသွားအလာတို့၏ အကျိုးအပြစ်တို့ကို သိုက်သမိုင်းအရ ဖွဲ့ဆိုရေးသားထားသော ဗျိုင်းနှစ်ကောင် တိုင်းဘောင်လုကိန်း သံချို ဖြစ်သည်။

## ဗျိုင်းနှစ်ကောင် တိုင်းတောင်လုကြ

အတိတ်ရှေးရယ်က၊ ဟိတ်ပေးရာ သိုက်သမိုင်းရယ်နှင့်၊ ဆိုက်ဆိုင်းကာဖီလာဆုံတော့၊ ပြည်ရတနာပုံမြန်မာတစုရယ်တို့၊ ဗျိုင်းနှစ်ကောင် တိုင်ဘောင်လုရှာကြ၊ ကိန်း ယခုကြုံလာသည်။

သတိထားကြတော့၊ ဘုရားရယ်ဓမ္မခန်နှင့်၊ မြတ်သံဃာ ရတနာကြီးကိုလှ၊ ခိုမှီးကာမပြတ်စောကြတော့၊ အတ္တော ဆိုလိုရာသိစေဘို့၊ ပါဠိအခြေခံတဲ့ပြင်၊ အနက်ပြန်ဖော်မပြပြီဘု၊ အဇဋာ အာကာသကိုလ၊ မြှော်ဆကာပညာရှိလျှင်ဖြင့်၊ ထင်ရာကိုမြင်တာနှင့်သိပါလိမ့်၊ လေးထိလှုပြီ။

ပါပဂြိုဟ် ထိုနှစ်ခုကိုလ၊ ဗိုလ်ထုရယ်မြောက်အမြားရယ်နှင့်၊ နဂါးတွေရေမှာစံကြတော့၊ သေလာယံ ဗွေအထက်ဆီက၊ မြေပျက်အောင် ကြွက်အပေါင်းရယ်တို့၊ ပေါင်းရှစ်လီဗိုလ်ခြေနှင့်၊ မူပွေအောင်မွေမဲ့ ကိန်းဟာမို့၊ ရှောင်တိမ်းကာ ပညာနှင့်သိကြတော့၊ ပြေးစရာမြေမရှိမှာကြောင့်၊ ပြည်ကြီးသူ မြောက်အမြားရယ်တို့၊ မြတ်ဘုရားရွှေတိဂုံမတော့၊ အရိုးပုံတောင်လောက်နီးလိမ့်မတဲ့၊ အပြီးသတ်ကိမ်းမဟီ ငြိမ်းပြီလို့ မထင်သေး။

သောအဋ္ဌနဝတိုင်အောင်၊ လောင်လိမ့်မည် ထိန်ထိန်ပြောင်၊ ကမ္ဘာမီးရယ်က၊ ဖိစီးကာ ပျက်ပြိုပြန်းကြတော့၊ သုံးလူ့သျှင်သာသနာက၊ မှေးရောင်ဝါတခဏကိန်းရယ်နှင့်၊ ခေတ်သိမ်းမည် သည်အခါမျှော်ကြတော့၊ မောင်းထောင်ခေါ်ကျော်ဆရာကဝိရယ်က၊ သတ္တဝါတွေဘယာအခြေသိစေဘို့ကွယ်၊ နှိုးသတိပေး။

## ခက်ဆစ်
၁။ အတ္တော = ဆိုလိုရင်းအနက်သဘော။

၂။ အဇဋာ = ထက်ကောင်းကင်။

၃။ သေလာယံ = ကျောက်တောင်ထိပ်အထက်မှ၊ ဤတွင်အချို့စာမူ၌ ဝေဟာယံအထက်ဟု ရှိသည်။ ဝေဟာယံဆိုလျှင် အထက်ကောင်းကင်မှဟု အနက်ရသည်။

၄။ ကိန်းမဟီ = ကြီးသောကိန်း၊ ကိန်းကြီး။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ကျွန်းပင်မောင်နှမ

**ကျွန်းပင်မောင်နှမ**သည် (၃၇)မင်း နတ်စာရင်းတွင် မပါသော နတ်ဖြစ်သည်။ မိုးမိတ်စော်ဘွားကြီး၏ သားသမီးများဖြစ်သည်ဟု သူတို့ နတ်ချင်းမှာ ဆိုသည်။ (တချို့က တူ/တူမဟု ပြောကြသည်။)

သည်မောင်နှမသည် အင်းရွာတိုက်နယ် ရွှေလီမြစ် တွင်းဝယ် ရေချိုးနေရာမှ ကျွန်းပင်လဲပြီး ဖိမိ၍ သေရာက နတ်ဖြစ်သည်ဟု သိရသည်။ ဒိုးပင်ရွာနှင့် ဝက်ကူးရွာကြားမှာ ဖြစ်သည်ဟု ဆိုသည်။ ကျွန်းပင်ကြီးများသည် ဧရာဝတီမြစ်စဉ်မှာ မျောပါလာပြီး သည်ကျွန်းပင်တွေပေါ်၌ နတ်မောင်နှမ ပါလာကြသည်။ မိုးမိတ်စေတီတော်ကြီးမှာ ဆွေဘုရား၊ မျိုးဘုရားဖြစ်၍ ထိုဘုရားအနီးကမ်းစပ်သို့ ဝင်၍ ကပ်သည်။ ဝက်ကူးရွာမှာ ကျွန်းပင်အစား  စိုက်ထားရသည်ဆိုသည်။ (မောင်နှမ နှစ်ယောက်နှင့်အတူ အထိန်းတော် ပေါပေါကြီး ဆိုသူလည်း ပါလာသေးသည်။ နောက် ယောင်ပဆည်ရွာမှာ နေရစ်ခဲ့သည်ဟု ဆိုသည်။)
ရေမျောကမ်းတင်နေသော ကျွန်းပင်ကြီးကို အိပ်မက်အရ မင်းကွန်းတောင်ရိုး အနောက်ဘက်တွင် တောရဆောက်တည်နေသည့် အုတ်ချပ်ဆရာတော် 

ဘုရားကြီးက နေစရာနတ်ကွန်းကလေး လုပ်ပေးရန် 
တပည့်များအား အမိန့်ပေးသဖြင့် တပင်တိုင်
နန်းကလေး လုပ်ပေးရာမှ ဆက်လက်ကိုးကွယ်နေကြသည်။ အထက်မြန်မာပြည်တွင် ပထမဦးဆုံးနတ်ပွဲ 
ဖြစ်ပြီး **နတ်ပွဲအစ ရွှေကျွန်းပင်က** ဟု ဆိုကြလေသည်။ 

ရွှေကျွန်းပင် နတ်နန်းသည် မင်းကွန်းဒေသ၊ မိုးမိတ်ကုန်းမြေ၏ မြောက်ဘက်ကပ်ရပ် စစ်ကိုင်း-မင်းကွန်း ကားလမ်းမဘေး၌ တည်ရှိသည်။ နတ်ပွဲကို ဝါခေါင်လဆန်း (၁)ရက်နေ့တွင် စတင်ပြီး လဆန်း(၆)ရက်နေ့အထိ (၆)ရက်တိုင် ကျင်းပသည်။ (၁)ရက်နေ့မှာ နတ်နန်းဖွင့်ပွဲ (၂)ရက်နေ့တွင် ချိုးရေတော်သုံး၊ (၃)ရက်နေ့တွင် နတ်မောင်နှမ ဒန်းစီး၊ (၄)ရက်နေ့တွင် နတ်ပွဲလာ ဧည့်ပရိသတ်များ ဒန်းစီး၊ (၅)ရက်မှာ ပန်းဉယျာဉ်အတွင် နတ်မောင်နှမနှင့်အတူ သိုးဆောင်းတွေ၊ ဘောင်းဆောင်းတွေ၊ ရံရွှေတော်တွေ ဆော့ကစား၊ (၆)ရက်မှာ သ​ပြေပင်ခုတ်ဆိုပြီး အစီအစဉ်အတိုင်း ကျင်းပကြသည်။ 

နတ်ပွဲကို အနယ်နယ် အရပ်ရပ်က ရေလမ်း (သို့မဟုတ်) ကုန်းလမ်းမှ သွားနိုင်သည်။ ရေလမ်းခရီးဆိုလျှင် မန္တလေး ဂေါဝန်ဆိပ်မှ နေ၍ မော်တော်စီးကာ သွားနိုင်သလို ကုန်းလမ်းဆိုလျှင် စစ်ကိုင်း-မင်းကွန်းလမ်းအတိုင်း သွားနိုင်သည်။

## နတ်နန်း
ရွှေကျွန်းပင် နတ်နန်းသည် တစ်ထပ်သွပ်မိုး အဆောက်အအုံ ဖြစ်သည်။ နတ်နန်းအဝင် မြောက်ဘက်တွင် ကြီးမားသော ကျွန်းပင်ကြီး ရှိသည်။ ကျွန်းပင်အောက်ခြေတွင် အုတ်ခုံပတ်ထားသည်။ ကျွန်းပင်မှ ကျွန်းပွင့်များ ပွင့်သည့်အခါ နတ်နန်းဘက်လှည့်ပြီး ပွင့်ကြသည် ဆို၏။  **ရွှေကျွန်းပင် မောင် နှမတော် နန်းတော်** ဟု အစိမ်းခံ ရွှေစာလုံးဖြင့် နန်းအဝင်နဖူးစည်း၌ ဆိုင်းဘုတ်တတ်ထားသည်။ နတ်နန်းအဝင် ဘေးတစ်ဘက်စီ၌ နှမတော်စီးရန် မြွေရုပ်၊ မောင်တော် စီးရန် ကျားရုပ်များ ထားရှိသည်။ 

## ကိုးကား
စက်တော်ရာစေတီ (မင်းကွန်း)

**ပါဒနက်သန် စက်တော်ရာစေတီ** သည် စစ်ကိုင်းတိုင်းဒေသကြီး၊ မင်းကွန်းမြို့တွင် တည်ရှိသည်။ စက်တော်ရာစေတီကို (၁၁၆၆)ခု၊ တန်ခူးလပြည့်ကျော် (၁၁)ရက်နေ့တွင် စတင်တည်ထားခဲ့ကြောင်း သိရသည်။ ဘုရားဒါယကာမှာ ပုဂံမင်းဖြစ်သည်။

ကုန်းဘောင်ဆက် မဟာရာဇဝင်တော်ကြီးအရ ဤစက်တော်ရာကို (၁၁၅၈)ခု၊ တန်ဆောင်မုန်းလဆန်း(၂)ရက် နေ့တွင် ပြည်ကြီးမွန်ရတနာရွှေဖောင်ပေါ်တွင် တင်၍ ထီးဖြူ ကနက်ကဒဏ်ဖြန့် မိုးပြီး မင်းကွန်းဖက် ယခုဘုရားတည်ထားရာနေရာတွင် တန်ဆောင်းနှင့် ထားတော်မူကြောင်း ၁၁၇၃-ခု၊ နယုန်လပြည့်ကျော် (၇)ရက်နေ့တွင် ဘုရားတည်၍ ပြီးစီးကြောင်း တွေ့ရသည်။ ၁၂၁၁-ခုတွင် ယိုယွင်းဟောင်းနွမ်းသည်များကို ပြုပြင်ခဲ့သည်။ ပြုပြင်ခဲ့သော စံနစ်တော်မှာ ဘုရားကျောင်းအမြင့် ၁၆-တောင်ကျော်၊ ပန်းခုံတော်မှာ ဆင်သွားဖူးတိုင်အမြင့် ၄၁-တောင် ကျော်ရှိသည်။

သာယာဝတီမင်း(ရွှေဘိုမင်း) လက်ထက်တွင် ငွေပြဿဒ်လှူဒါန်းခဲ့ဘူးသည်။ ထီးခယားသီးကစပြီး မြေသို့တိုင်အောင် ဘိုးတော်ဘုရားက တည်ပြီးစတွင် ရွှေချပူဇော်ခဲ့သေးသည်။

သာယာဝတီမင်း လက်ထက်တွင် ဗိသုကာလက်ရာမြောက်လှသော အုတ်ပြဿဒ်ပုံကို စိန်တောင်များ၊ နဂါး၊ ဂဠုန်။ ဂုမ္ဘဏ်၊ ယက္ခ၊ ဂန္ဓဗ္ဗအစောင့်နတ်ရုပ်များနှင့် ပြုလုပ် တည်ဆောက် လှူဒါန်းပူဇော်ခဲ့ခြင်းဖြစ်သည်။

## ကိုးကား
ကာရာမဲ

**ကာရာမဲ** အဖွဲ့သည် အဆိုတော် Katia Löfgren နှင့် Malin Sundström၊ ထုတ်လုပ်သူ  Jorge "Vasco" Vasconcelo နှင့် Juha "Millboy" Myllylä  တို့ဖြင့် ဖွဲ့စည်းထားသော ဆွီဒင်တေးဂီတအဖွဲ့ တခုဖြစ်သည်။ ချီလီနွယ်ဖွား Vasconcelo နှင့် ဖင်လန်နွယ်ဖွား Myllylä မှလွဲ၍ ကျန်လူများမှာ ဆွီဒင်မှ ဖြစ်သည်။ ကာရာမဲအဖွဲ့၏ အထင်ရှားဆုံးသီချင်းမှာ Caramelldansen ဖြစ်ပြီး Supergott အယ်လ်ဘန်မှ ဖြစ်သည်။ ကာရာမဲအဖွဲ့သည် ၂၀၀၂ ခုနှစ်တွင် ပြိုကွဲခဲ့ပြီး ၂၀၀၈ ခုနှစ်တွင် Caramella Girls အဖြစ်ပြန်လည် ဖွဲ့စည်းခဲ့သည်။

##  စတူဒီယိုအယ်လ်ဘမ် 
* *Gott och blandat* (10 Sep 1999)
* *Supergott* (2 Nov 2001)
* *Caramelldansen: The Album* (4 Jun 2010)

### Remix albums
**Caramelldansen: The Remixes* (28 Dec 2001)
**Caramelldancing: The Remixes* (13 Sep 2002)

### တကိုယ်တော်အယ်လ်ဘမ်
**Om du var min*  (2 Apr 1999)
**Efter plugget*  (18 Jun 1999)
**Jag ser på dig* (30 Jul 1999)
**Explodera (som dynamit)* (10 Dec 1999)
**Vad heter du?* (29 Jun 2001)
**Ooa hela natten* (25 Jan 2002)
**Caramelldansen* (8 Feb 2002)
**Caramelldancing* (21 Jun 2002)
**Caramelltanzen* (19 Jul 2002)
**Boogie Bam Dance - EP* (2 Aug 2002)
**Caramelldancing (Christmas Version)* (29 Nov 2002)

## ကိုးကား
မယ်တော်ကြီးဘုရား(မင်းကွန်း)

မယ်တော်ကြီးဘုရားသည် အမရပူရမြို့၊ ဒုတိယမြို့တည် နန်းတည် ရွှေဘိုမင်းတရားကြီး၏ မိဖုရားခေါင်ကြီး၊ ပုဂံမင်း၏ မယ်တော် သီရိပဝရတိလောက မဟာရတနာ ပဒုမဒေဝီ (ကျပင်းမင်းသမီး) တည်ထားခဲ့သော စေတီဖြစ်သည်။ မန္တလေးမြို့၊ အိမ်တော်ရာစေတီ ပုံစံအတိုင်း တည်ခဲ့ခြင်းဖြစ်ကြောင်း သိရသည်။

## ကိုးကား
ရွှေမြင်တင်စေတီ (မင်းကွန်း)

**ရွှေမြင်တင်စေတီ**ကို စစ်ကိုင်းတောင်တန်းတွင် အမြင့်ဆုံးနေရာဖြစ်သည့် (၁၃၇၃)-ပေမြင့်သော တောင်ထိပ်တွင် တည်ထားသော စေတီဖြစ်သည်။ ဘုရားတကာမှာ ပုဂံပြည့်ရှင် အလောင်းစည်သူမင်း ဖြစ်သည်။

အင်းဝဘုရင်များဖြစ်သည့် တရဖျားနှင့် သတိုးမင်းဖျားတို့ ကိုးကွယ်သည်။ ပတူသင်္ဃရာဇာ ပြင်ခဲ့သည်။ ဤဘုရားတွင် ပထမထွဋ်ခေါင် ဆရာတော်ဘုရားကြီးနှင့် ရွှေအင်ပင် ဆရာတော်ကြီးများ တောရဆောက်တည် နေခဲ့ဘူးသည်။ အချို့က ဘုရားပွဲတော်ကို "ရွှေမြင်တင်"ဘုရားဟု ခေါ်ကြသေးသည်။ 

## ကိုးကား
မိုးမိတ်ကုန်းမြေ

**မိုးမိတ်ကုန်းမြေ**သည် စစ်ကိုင်းတိုင်း၊ မင်းကွန်းအရပ်တွင် တည်ရှိသည်။ မင်းကွန်းတိပိဋကဆရာတော်နှင့် ၎င်း၏ သာသနာ့မိခင်ကြီး ဒေါ်ဓမ္မစာရီတို့၏ ကြိုးစားမှုဖြင့် ပြန်လည်ထင်ရှားလာသော ကုန်းမြေဖြစ်သည်။ ထိုကုန်းမြေတွင် စေတီပုထိုးများနှင့် သာသနိက အဆောက်အအုံပေါင်း ၉၅-ခု ရှိသည်။ မိုးမိတ်စေတီတော်နှင့် တိပိဋကနိကာယ ကျောင်းတိုက်များကို ပို၍ လူသိများကြသည်။ 

## ကိုးကား
NGC 7538

**NGC 7538** သည် စီဖျူး ကြယ်စုတန်းမှ နာမည်ကြီး နက်ဗျူလာဖြစ်ပြီး ကမ္ဘာမြေမှ အလင်းနှစ် ၉၁၀၀ ကွာဝေးကာ နေစကြဝဠာထက် အဆပေါင်း ၂၀၀ ကြီးမားသည့် ကြယ်ပေါက်စဖြစ်သည်။ ယင်းသည် နဂါးငွေ့တန်း ဂယ်လက်ဆီ၏ ပါဆီးယပ် ခရုပတ်လက်မောင်းနားတွင် တည်ရှိသည်။  

## ကိုးကား
NGC 7582

**NGC 7582** သည် ခရုပတ်ပုံစံ ဂလက်ဆီဖြစ်ပြီး ဂရပ်စ် ကြယ်စုတန်း၌ တည်ရှိသည်။ ယင်းသည် ကမ္ဘာမြေမှ အလင်းနှစ် ၇၀ မီလီယံ ဝေးကွာပြီး အချင်းအားဖြင့် အလင်းနှစ် ၁၀၀၀၀၀ ကျယ်ဝန်းသည်။

## ကိုးကား
ကဏ္ဍ:ဂရပ်စ် (ကြယ်စုတန်း)
ဝီလ် စမစ်

**ဝီလာ့ဒ် ကာရိုလ် "ဝီလ်" စမစ် ဂျူနီယာ** ( ၊ ၁၉၆၈ ခုနှစ်၊ စက်တင်ဘာလ ၁၅ ရက်နေ့ဖွား) သည် အမေရိကန်လူမျိုး ကမ္ဘာကျော် ရုပ်ရှင်သရုပ်ဆောင်၊ ထုတ်လုပ်သူ၊ ရက်(ပ်)ပါနှင့် တေးရေးတစ်ဦး ဖြစ်သည်။ ၂၀၀၇ ခုနှစ်၊ ဇူလိုင်လက အမေရိကန်သတင်းမဂ္ဂဇင်းတစ်စောင်ဖြစ်သည့် အပတ်စဉ်ထုတ် နယူးဝိခ် (Newsweek) က သူ့အား *ဟောလိဝုဒ် မှာ အင်အားအကောင်းဆုံးသော အမျိုးသားရုပ်ရှင်သရုပ်ဆောင်* အဖြစ် ခေါ်ဆိုသုံးနှုန်းခဲ့သည်။ စမစ်သည် ရွှေကမ္ဘာလုံးဆု အတွက် ငါးကြိမ်၊ အော်စကာဆု အတွက် နှစ်ကြိမ် ဆန်ခါတင်စာရင်းဝင်ခဲ့ပြီး ၊ ဂရမ်မီဆု လေးဆုရရှိခဲ့သည်။ ဝီလ် စမစ်သည် ၁၉၈၀ ခုနှစ် နှောင်းပိုင်းကာလများတွင် **လတ်လတ်ဆတ်ဆတ်မင်းသားလေး** (The Fresh Prince) ဟူသော နာမည်အောက်တွင် အတော်အသင့် ကျော်ကြားသော ရက်(ပ်)ပါ အဆိုတော်တစ်ဦး ဖြစ်လာသည်။ ဝီလ် စမစ်သည် ရုပ်ရှင်ကားပေါင်း ၄၀ မျှပါဝင်သရုပ်ဆောင်ထားပြီး၊ ရုပ်ရှင်၊ ဂီတစသည့် ဘက်ပေါင်းစုံမှ ထူးချွန်ဆုပေါင်း ၄၀ ကျော် ရရှိထားသူလည်း ဖြစ်၏။

## ကိုးကား 
## ပြင်ပလင့်ခ်များ
* 
* 

ကဏ္ဍ:အမေရိကန် အမျိုးသား ရုပ်ရှင်သရုပ်ဆောင်များ
ကဏ္ဍ:အမေရိကန် အမျိုးသား အဆိုတော်များ
ငတ်ကိန်းမကြုံနိုင်ပါ

**ငတ်ကိန်းမကြုံနိုင်ပါ** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
၁၂၇၅ ခုနှစ်က သောကြာဂြိုဟ်တောက်ထွန်းသဖြင့် ၁၂၇၆ ခုနှစ်မှာ ကောင်းစားကြမည့်အကြောင်းကို ဖွဲ့ဆိုထားသော သောကြာဂြိုဟ်ဖွဲ့ သံချို ဖြစ်သည်။

## ငတ်ကိန်းမကြုံနိုင်ပါ

နတ်ဗြဟ္မာ ဉာဏ်မဟိဒ်လိုနှင့်၊ သတ္တဝါတွေကံနိမိတ်၊ ဝေစိတ်ဖြာအတိတ်ပါပြခဲ့၊ နေမိတ္တကာ ဝိဇ္ဇာမယပ၊ ဈာနအသျှင် သောင်းခွင်ပတ်လို့၊ နက္ခတ်တွေ စနေ အင်္ဂါနှင့်၊ ဝေဟင်္ဂမာ နေမြင်လတို့၊ ဗေဒင်ဆရာ ဖွေအင်ဆ၍၊ ဟောပေကြ လေကီဉာဏ်။

အကြောင်းပြုကြတဲ့၊ ကောင်းမှုမကောင်းမှုကံနှင့်၊ ပေါင်းနှစ်ခုမှန် ထိုစေတနာကြောင့်၊ ဗိုလ်ခြေသတ္တဝါ အစာမရှာနဲ့၊ အစာရှားသူ အနေကြပ်တဲပြင်၊ အသပြာများလှူငွေရတတ်ပ၊ သတ္တဝါကံ အတတ်အမှန်သိပြီဘု၊ မြတ်စွာအရဟံ ပါဌ်လာရှိက၊ ဝိပါကံ စိန္တေယျောဟု၊ ဟောတော်မူ ဓမ္မာနှင့် တွေးကြတော့၊ အစာအရေကို တွေးယူချင့်လို့၊ ဆွေးပူခွင့်မသင့်ပြန်။

ဂုရုဂြိုဟ်ဓနုကိုပြောင်းစေတော့၊ ထက်ကောင်ကင် ဟိုအနောက်က၊ ဂြိုဟ်သောကြာ တောက်ကာထွန်းလျက်မို့၊ မြန့်ကျွန်းတောင် အခေါင်ထီးတွင်မှ တဘောင်စနည်းပင် အမြင်ဘဝေါငဲ့ပြင်၊ အတိတ်အခြေတွင် နိမိတ်အနေသဘောတို့၊ ပြန့်ပြောထူလွန်တရာဖွယ်လို့၊ ခုနစ်ဆယ်ခြောက်ခုစွန်းတွင်မှ၊ တင့်ထွန်းကာလွမ်းစရာစုမည့်ပါ့၊ ငါးခုကအမြင်မှန်၊ လင်္ကာတစီညွှန်း။

ရှေးပဝေဏီကြေးငွေရှားလို့၊ လေးပြားတန် ဆန်တတင်းမှလ၊ ထမင်းဆာသူဆာလှပေါ့၊ လူ့ရွာမှာ ယခုအခါဖြင့် မသရောနိုင်ဘု၊ ဥရောပါ ဂေါယာရပ်ကယ်နှင့်၊ သောဠဿေပြည်တကာမှ၊ ငွေအသပြာတွေ မြေအညာဆန်ခဲ့၊ ပဒေသာသဏ္ဌာန်ဝေဖြာထွန်းလျက်မို့၊ ကမ္ဘာ့ဝန်းကျင် လူခပ်သိမ်းတို့၊ ဓာတ်ကိန်းအလိုအစုံညီ၍၊ ငတ်ကိန်းကိုမကြုံပြီပ၊ လောကီအမြင် ယောဂီအသျှင်မြတ်ရယ်တို့၊ ဇောမနသီတွင် သဘောအစီအစဉ်အတတ်မှာလ၊ ကောလီအဝင် အဟောအညီအမှတ်ကယ်က၊ မပေါမတိုကို (သရော) မဆိုအပ်တယ်ဟု၊ ဆုံးဖြတ်မိန့်ခွန်း။

## ခက်ဆစ်
၁။ ဉာဏ်မဟိဒ် = ကြီးသောဉာဏ်။

၂။ နေမိတ္တကာ = နေလနက္ခတ်တာရာတို့ အကြောင်းကို ပြဆိုသည့်ကျမ်း။

၃။ ဝေဟင်္ဂမာ = ထက်ကောင်းကင်တခွင်။

၄။ ဝိပါကံ = သတ္တဝါတို့ဩ အကျိုးပေးရာကံ။

၅။ တဘောင် = ကြိုတင်၍ ဖြစ်ပေါ်လာတတ်သော တေးကဗျာ။

၆။ စနည်း = ကြိုတင်၍ ဖြစ်ပေါ်လာတတ်သော စကား။

၇။ ဘဝေါ = ကြိုတင်၍ ဖြစ်ပေါ်တတ်သော အပြုအမူ။

၈။ သရော = ကပ်ကြီးဆိုက်ရောက်ခြင်း။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ကုလသမဂ္ဂ အထွေထွေအတွင်းရေးမှူးချုပ်

**ကုလသမဂ္ဂ အထွေထွေအတွင်းရေးမှူးချုပ်** (; အတိုကောက် **UNSG** သို့မဟုတ် **SG**) သည် ကုလသမဂ္ဂ၏ ပင်မဌာနငါးခုတွင် အပါအဝင်ဖြစ်သော ကုလသမဂ္ဂ အထွေထွေအတွင်းရေးမှူးချုပ်ရုံး၏ အကြီးအကဲဖြစ်သည်။ အထွေထွေအတွင်းရေးမှူးချုပ်သည် ကုလသမဂ္ဂ၏ အုပ်ချုပ်ရေးအရာရှိအဖြစ် တာဝန်ယူသည်။ ကုလသမဂ္ဂ အထွေထွေအတွင်းရေးမှူးချုပ်ရုံးနှင့် အထွေထွေအတွင်းရေးမှူးချုပ်၏ တာဝန်နှင့် လုပ်ပိုင်ခွင့်များကို ကုလသမဂ္ဂ ဖွဲ့စည်းပုံဥပဒေ၏ အခန်း ၁၅ တွင် ဖော်ပြထားသည်။

၂၀၁၇ ခုနှစ်တွင် တာဝန်ထမ်းဆောင်လျက်ရှိသော အထွေထွေအတွင်းရေးမှူးချုပ်မှာ အန်တိုနီရို ဂူတာရက်စ် ဖြစ်ပြီး ၂၀၁၆ ခုနှစ် အောက်တိုဘာ ၁၃ ရက်နေ့တွင် ကုလသမဂ္ဂ အထွေထွေညီလာခံမှတဆင့် ခန့်အပ်ခဲ့သည်။

## နေအိမ် 
ကုလသမဂ္ဂ အထွေထွေအတွင်းရေးမှူးချုပ်၏ နေထိုင်ရာသည် အမှတ် ၃၊ ယောက်ရိပ်သာ / ဆက်တွန်ရပ်၊ မဟက်တန်၊ နယူးယောက်မြို့၊ နယူးယောက်ပြည်နယ်၊ အမေရိကန် ပြည်ထောင်စု ဖြစ်သည်။ နေအိမ်သည် ၁၉၂၁ ခုနှစ်တွင် အန်း မော်ဂန် အတွက် ဆောက်လုပ်ခဲ့ခြင်း ဖြစ်ပြီး ကုလသမဂ္ဂသို့ ၁၉၇၂ ခုနှစ်တွင် လှူဒါန်းခဲ့သည်။

## အထွေထွေအတွင်းရေးမှူးချုပ်များ စာရင်း
## သက်ရှိထင်ရှား အထွေထွေ အတွင်းရေးမှူးချုပ်ဟောင်းများ

File:Ban Ki-moon February 2016.jpg|**ဘန်ကီမွန်း**(၂၀၀၇–၂၀၁၆)

  အထိ သက်ရှိထင်ရှားရှိနေသော အထွေထွေ အတွင်းရေးမှူးချုပ်ဟောင်းမှာ ဘန်ကီမွန်း ဖြစ်သည်။ ​နောက်ဆုံး ကွယ်လွန်ခဲ့သော အထွေထွေ အတွင်းရေးမှူးချုပ်ဟောင်းမှာ ၂၀၂၀ပြည့်နှစ် မတ်လ ၄ ရက်နေ့တွင် ကွယ်လွန်ခဲ့သော ဟာဗီးယား ပဲရက်စ် ဒီ ကွေးလျား (၁၉၈၂ -၁၉၉၁) ဖြစ်သည်။ကိုဖီအန်နန်မှာ ၂၀၁၈ခုနှစ် ဩဂုတ်လ၁၈ရက်တွင်ကွယ်လွန်ခဲ့သည်။

## ကိုးကား
ဘုန်းတောက်မယ့်မင်း

**ဘုန်းတောက်မယ့်မင်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ဘုရားသိုက်၊ နိမိတ်၊ တဘောင် စသည်တို့ကို ကိုးကား၍ မြန်မာများချမ်းသာရန် ခေတ်တစ်နှစ်မျှလိုတော့သည့် အကြောင်းကို ဖွဲ့ဆိုထားသည့် နဂါးဂဠုန်သုတ်ကိန်းသံချို ဖြစ်သည်။

## ဘုန်းတောက်မယ့်မင်း

စောသတ္တာ မြတ်ဘုရားနှင့်၊ သိကြားဂဝံပတေ့ငဲ့ပြင် ရသေ့ဈာန်ပျံဧ၊ ငမှန်ကန်ဆိုတဲ့သိုက်နှင့်၊ ကိန်းဆိုက်ပြီ မိန့်ဗျာဒိတ်၊ နိမိတ်တဘောင် စနည်းဘို့၊ ကမ္ဗည်းမှန် ဓာတ်နေတင့်ပါလို့၊ ကျိန်းဆင်သင့်ရောက်တော့ပြီ။

နဂါးဂဠုန်သုတ်တုန်လှုပ်ကာ၊ ဝသုန်မြေနှင့် သမုဒ္ဒရာ ရေဆူကာလောတော့ ဥရောဝါဂေါယာရပ်တွင်ဖြင့်၊ ရွတ်ရွပ်ကယ် ဂျပန်တို့၊ တတ္တရရှန် သေပျက်စီးရှာကြ၊ မြေကြိးသွေးရေပေါင်းတွေက၊ ဒီချောင်းကိုလျှံ၍သွားသည်ဟု၊ စကားအမှန်တဲ့၊ ကြားပြန်လျှင်ကြံ၍ ကြောက်မိငဲ့၊ နောက်ကျိကျိစိတ်မသတီ။

ဓာတ်လေးပြာဆရာတို့ထားခဲ့၊ နဂါးရေ နာဂပါယ္ခုလျှင်ဖြစ်ပါငဲ့၊ သူရဇ္ဇာတပုံပြင်လို့၊ ဂဠုန်မင်းအဟုန်နှင့် ဖြတ်ပါလိမ့်၊ လောကဓာတ်ဇမ္ဗုဒီ၊ တုအညီသစ်လင်း။

ချမ်းသာရန် မြန်မာခေတ်မှာ၊ ဘနှစ်ဆီကာခြားတော့၊ နဂါးဂဠုန်သုတ်၊ တုန်လှုပ်ကာ သမုဒ္ဒရာပတ်ပါလို့၊ ရွတ်ရှပ်ကယ် ဂျပန်တို့၊ တိုက်ကြပြန်ခိုက်ရန်အတွင်း၊ မယွင်းပေါင်သည်အမှု မည်သူ့မည်သို့ဖြစ်စေဟု၊ စိတ်မစ္ဆေ အပိုဝင်၍၊ ငြိုငြင်ကာ မေတ္တာမတုံးကြပါနှင့်၊ နောက်ဆုံးတွင် တို့ပြည်သားဘို့မှာ၊ ကြေသွားကာ ဘာသာပျောက်ပါလို့၊ ငါတို့သခင် မချိုပလ္လင်သို့ ရောက်ပါလိမ့်မယ်ကွယ်၊ ဘုန်းတောက်တဲ့မင်း။

## ခက်ဆစ်
၁။ နဂါး = နဂါးတည်းဟူသော စနေနံ အင်္ဂလိပ်မင်း။

၂။ ဂဠုန် = နဂါးကိုနိုင်သည့် ဂဠုန်နံမင်း။

၃။ ဂေါယာရပ် = အနောက်အရပ်။

၄။ သတ္တရရန် = လက်နက်ဘေးရန်။

၅။ သုရဇ္ဇ = တနင်္ဂနွေဂြိုဟ်။

၆။ စိတ်မစ္ဆေ = ဝန်တိုသောစိတ်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
အမှတ်(၅)လေကြောင်းရန်ကာကွယ်ရေး စစ်ဆင်ရေးကွပ်ကဲမှုဌာနချုပ်

**အမှတ်(၅)လေကြောင်းရန်ကာကွယ်ရေး စစ်ဆင်ရေးကွပ်ကဲမှုဌာနချုပ်**သည် ရန်ကုန်တိုင်းဒေသကြီး၊ မှော်ဘီမြို့နယ်တွင် အခြေစိုက်ပြီး လက်အောက်ခံ လေကြောင်းရန်ကာကွယ်ရေးတပ်ရင်းများကို ရန်ကုန်တိုင်းဒေသကြီးနှင့် ပဲခူးတိုင်းဒေသကြီးအတွင်း ဖြန့်ခွဲထားရှိသည်။

### လေကြောင်းရန်ကာကွယ်ရေး တပ်ရင်းများ 
ကွပ်ကဲမှုအောက် လေကြောင်းရန်ကာကွယ်ရေး တပ်ရင်းများမှာ အောက်ပါအတိုင်းဖြစ်သည်-

# အမှတ် (၁၀၀၉) လေကြောင်းရန်ကာကွယ်ရေးတပ်ရင်း - မှော်ဘီမြို့နယ်
# အမှတ် (၂၀၁၇) လေကြောင်းရန်ကာကွယ်ရေး တပ်ရင်း - ဥက္ကံမြို့
# အမှတ် (၂၀၁၈) လေကြောင်းရန်ကာကွယ်ရေး တပ်ရင်း
# အမှတ် (၂၀၁၉) လေကြောင်းရန်ကာကွယ်ရေး တပ်ရင်း
# အမှတ် (၂၀၂၀) လေကြောင်းရန်ကာကွယ်ရေး တပ်ရင်း
# အမှတ် (၃၀၁၇) လေကြောင်းရန်ကာကွယ်ရေး တပ်ရင်း - မင်္ဂလာဒုံမြို့နယ်
# အမှတ် (၃၀၁၈) လေကြောင်းရန်ကာကွယ်ရေး တပ်ရင်း - ဥက္ကံမြို့
# အမှတ် (၃၀၁၉) လေကြောင်းရန်ကာကွယ်ရေး တပ်ရင်း
# အမှတ် (၃၀၂၀) လေကြောင်းရန်ကာကွယ်ရေး တပ်ရင်း

စစ်ဆင်ရေးကွပ်ကဲမှုဌာနချုပ် ၀၅
အမှတ်(၄) ခြေလျင်တပ်ရင်း

**ခြေလျင်တပ်ရင်းအမှတ် (၄)** သည် အမှတ်(၃၃)ခြေမြန်တပ်မ ဌာနချုပ် (တမခ ၃၃) လက်အောက်ခံ ခြေလျင်တပ်ရင်း တစ်ရင်း ဖြစ်ပြီး မန္တလေးတိုင်းဒေသကြီး၊ ပုသိမ်ကြီးမြို့တွင် အခြေစိုက်သည်။ 

ဤတပ်ရင်းသည် ကိုလိုနီခေတ်တွင် ဖွဲ့စည်းခဲ့သော ဗြိတိသျှတို့၏ ဂေါ်ရခါးတပ်ရင်းတစ်ရင်းကို အမည်ပြောင်းလဲထားခြင်းဖြစ်သည်။ လွတ်လပ်ရေးရပြီးနောက် ဗမာ့သေနတ်ကိုင်တပ်ရင်းများနှင့်အတူ ဤတပ်ရင်းသည် သောင်းကျန်းသူများကို တိုက်ခိုက်နှိမ်နင်းခဲ့သည်။ တပ်ရင်း၏ တံဆိပ်တွင် ဂေါ်ရခါးဓားကောက်နှစ်လက်ပါဝင်သည်။ 

ကဏ္ဍ:ခြေလျင်တပ်ရင်းများ
NGC 7027

**NGC 7027** သည် အင်မတန် ငယ်ရွယ်သော နက်ဗျူလာဖြစ်ပြီး ဆိုင်နပ် ကြယ်စုတန်းမှ အလင်းနှစ် ၂၀၀ အကွာ၌ တည်ရှိသည်။ ယင်းအား ၁၈၇၈ ခုနှစ်တွင် Édouard Stephan ဆိုသူက ရှာဖွေတွေ့ရှိခဲ့သည်။ 
NGC 7027 သည် အမြင်အားဖြင့် အတောက်ပဆုံး နက်ဗျူလာများမှ တစ်ခုဖြစ်သည်။ ယင်းသည် သက်တမ်းအားဖြင့် ၆၀၀ ရှိသည်။

## ကိုးကား
## ပြင်ပလင့်
*HubbleSite page
*Astronomy Picture of the Day page
တွေးကြောက်ဘွယ့်ကိုး

**တွေးကြောက်ဘွယ့်ကိုး** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ကိုးခုစွန်းနှစ်များတွင် ဖြစ်တတ်သည့်အကြောင်းများကို ဖွဲ့ဆိုထားသည့် သံချို ဖြစ်သည်။

## တွေးကြောက်ဘွယ့်ကိုး

နိမိတ်ဖြင့်ဆန်းပြန်ပေါ့၊ ဟိတ်ခန်းဘယ်လိုပုံဟု၊ အလုံးစုံဖတ်မကြားနိုင်ဘု၊ မှတ်သားရန် အခြေပြောရလျှင်၊ ငွေကောဇာ ၉ ခု အနင်းမှာလ၊ ချင်းတွင်းနယ် သလ္လာဝတီ၌၊ မွန်စွာတလီ မြစ်ရေနောက်စဉ်က၊ မီးတောက်သွင် ဘလောင်ဆူ၍၊ တောင်ငူတွင်သဝံငယ်က၊ လွန်တကယ် လောဘကြီးသော်ကြောင့်၊ သဝံကြီးမူ ခန္ဓာပျက်လို့၊ အမွန်ထီးဖြူဘမယာတက်ခဲ့၊ တိုင်းပြေပျက်မှုကြုံဟန်။

ထီးကျိုးခေါ်စည်ပါပေါလ်သော်ကြောင့်၊ အထောက်မတန်ပ၊ ခလောက်ဆန်မငြိမ်သက်သလိုပ၊ သူ့ထက်ငါဒုက္ခများလို့မို့၊ အစားအစာနှင့် အသွားအလာ အများသတ္တဝါအားလုံးမှာဖြင့်၊ နုံးလျစွာတမူကွဲစေဘို့၊ ချုံးချအောင်ပူမစဲပုံက၊ ဆူသဲအင် တောမသတ်ပါတဲ့၊ မြောစရာမှတ်ရွှေရစ်တံ။

ယခု ၉ မှာတော့၊ မူဆိုးဘယ်လိုကြုံဘို့၊ အလုံးစုံမှန်မသိပေမဲ့၊ ဉာဏ်ရှိသူကိုမလစ်စေနှင့်၊ ထိမြစ်ရေတကြိမ်နောက်ပြန်တော့၊ ငြိမ်လောက်အောင် သတိဖြင့်ထားကြတော့၊ ပိပြားရန်မလွယ်ကူဘု၊ မြန်နယ်ဇမ္ဗူ မြို့ဗဟိုရ်အနက်မှာလ၊ ရန်စွယ်ပြုကာ သို့ကလို ထွက်မည်ထင့်၊ ခုပြချက်နိမိတ်ခံ အတိတ်ကံအိုဆိုး။

အမှတ်ရှိတာမို့၊ သတ္တိငယ်တိရိယာနှင့်၊ ပညာကိုယှဉ်ကာတွဲလျှင်ဖြင့်၊ အနဲငယ်အပူလောက်ကယ်နှင့်၊ တိမ်းသွေကာ ကိန်းကြေ၍ ပျောက်ရန်ဘို့၊ တည်ဆောက်ကာ ပဉ္ဇသီနှင့်၊ အဋ္ဌင်္ဂီတရား၊ ဗြဟ္မစိုရ်နှင့် မွှေးကြမှ၊ ပလ္လင်ဝဇီရာ ပတ္တမြား ဗဟိုရ်၌ အေးမည်ပါ့၊ မောင်းထောင်ကျော်တရာ၊ နှောင်းနော် မြှော်ကာရေးခဲ့မယ်၊ တွေးကြောက်ဘွယ့်ကိုး။

## ခက်ဆစ်
၁။ နိမိတ် = တစ်စုံတစ်ခုဖြစ်ပေါ်မည်ဟု ကြိုတင်ပြဆိုသော အရိပ်အရောင်စသည့် အဖြစ်အပျက်။

၂။ အတိတ် = ထိုနိမိတ်ကို အကြောင်းပြု၍ ရှေးကမည်သို့ရှိခဲ့၍ မည်သို့ဖြစ်သင့်သည်ဟု ကောက်ယူချက်။

၃။ သစံကြီး = တောင်ငူတွင် စတင်မင်းပြုသောမင်း၊ သစံကြီး နှင့် သစံငယ်။

၄။ ပဉ္ဇသီ = ငါးပါးသီလ။

၅။ အဋ္ဌင်္ဂီ = ရှစ်ပါးသီလ။

၆။ ပလ္လင်ဝဇီရာ = စိန် ပတ္တမြား စသည့် နဝရတ်ကိုးပါးတို့ ခြယ်လှယ်ထားသည့် ပလ္လင်ရှိရာထီးနန်း။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
သရောခိုင်းသည် မဆိုနိုင်

**သရောခိုင်းသည် မဆိုနိုင်** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## သရောခိုင်းသည် မဆိုနိုင်

နေမိတ္တကာဝိဇ္ဇာမယတို့၊ ကာသပြင်ကောင်းကင်ရပ်တွင်မှ၊ နက္ခတ်တွေစနေအင်္ဂါနှင့်၊ ဗေဒင်ဆရာနေမြင်လဘို့၊ ဟောပေကြလောကဉာဏ်။

အကြောင်းပြုခဲ့တဲ့၊ ကောင်းမှုကံ စေတနာကြောင့်၊ သတ္တဝါ အစာရှားမှ အသပြာများလေငွေရတတ်သူနှင့်၊ ရေငတ်သူမတည်ကြည်သို့၊ ရဟတ်မလည်မရပ် မတည်ပန်းသော်ကြောင့်၊ ဆီနှမ်းပါဂွမ်းဝါဆေးနှင့်၊ အစာရေးပင်တိုချေအုံးမထင့်၊ နှလုံးမှာတွေးယူဆလို့၊ ဆွေးပူကြပြန်။

ဂုရုဂြိုဟ်ဓနုကိုပြောင်းစေတော့၊ ဟိုကောင်းကင်ဟိုအနောက်က၊ ဂြိုဟ်သောကြာတောက်ကာထွန်းရက်မို့၊ ခြောက်စွန်းမှာ ကွန်းစံရာစုပါလိမ့်၊ ငါးခုနှစ်ပဉ္စမံ၊ လင်္ကာတံစီကုံး။

ရှေးပဝေသဏီ ကြေးငွေရှားလို့၊ လေးပြားတန် ဆန်တတင်းသာဖြင့်၊ ထမင်းဆာသူဆာလှပေါ့၊ လူရွာမှာခုအခါဖြင့် မသရောနိုင်ဘု၊ ဥရောပါ ဂေါရာရပ်ကယ်နှင့်၊ သေဠဿေ ပြေတကာက၊ ငွေသပြာ ပြေအညာဆန်ခဲ့၊ ပဒေသာအမှန် ကြွေကာထွန်းရက်မို့၊ ကမ္ဘာဝန်းကျင် လူခပ်သိမ်းတို့၊ ဓာတ်ကျိန်းမှာ တပုံစီတဲ့၊ ကောလီအဝင် စောတပသီ အမှတ်ကယ်က၊ မပေါမတို သရောမဆိုအပ်ပြီဘု၊ လောကဓာတ်လုံး။

## ခက်ဆစ်
၁။ နေမိတ္တကာဝိဇ္ဇာမယ = နေမိတ္တကဝိဇ္ဇာကျမ်းကို ကျွမ်းကျင်သူ။ ဂြိုဟ်နက္ခတ်တို့၏ အကျိုးအပြစ်ကို သိသူ။

၂။ ကာသပြင် = အာကာသ ကောင်းကင်ပြင်။

၃။ သရောခိုင်း = ကပ်ကြီးသုံးပါးကျရောက်ခြင်း။

၄။ ဂေါရာရပ် = အနောက်အရပ်။

၅။ သေဠဿေ = သောဠဿတိုင်းကြီး ၁၆ တိုင်း။

၆။ ကောလီအဝင် = ကောလီဓာတ်သို့ဝင်သည်။

၇။ စေတပသီ = ရသေ့။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
အင်္ဂါနံဆန်ဆီပျောက်ပါလိမ့်

**အင်္ဂါနံဆန်ဆီပျောက်ပါလိမ့်** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ကြာသပတေးဂြိုဟ်သည် လကိုဖောက်ထွင်း၍ စေတီပုထိုးတန်ခိုးပြခြင်း၊ ငလျင်လှုပ်ခြင်းများကို ဖွဲ့ဆိုထားသော ရက်သဲ့ကြားငါးတော်ပမာသံချို ဖြစ်သည်။

## အင်္ဂါနံဆန်ဆီပျောက်ပါလိမ့်

များဗိုလ်လူ နွဲ့နွဲ့နှောင်းငယ်တို့၊ နှစ်ကောဇော သင်္ကြန်ပြောင်းမှာလှ၊ ခက်ကောင်းတကယ်ခက်ကြလိမ့်၊ အသတ်အာကာတခို၌၊ ဂုရုဂြိုဟ်စန်းကိုဖောက်သည့်ပြင်၊ ထိုနောက်တိမ်တံခွန်နှင့်၊ ဇေတဝန်မြပုဆိုး၊ တန်ခိုးရောင်ခြည်မြူးသည့်ပြင်၊ မေဒနီ မြေဟီ၍ ကြူးပြန်တော့၊ ထူးပါဘိသည်အခါ။

ရှေးကျမ်းဂန် တိဌုံထွက်ကိုလှ၊ အဓိပ္ပာယ် ပြန်လှန်၍ မြွက်ရလျှင်၊ ရက်သဲ့တွင်တင်မည့်ငါးနှင့်၊ ဆူးကြားသီးသည့်ဗူးသို့၊ တန်ခူးကုန် ကဆုန်ခေတ်မှာ၊ ထုဥသျှစ်ပုံပမာ။

သက္ကရာဇ်ကျူး နှစ်ကူးစာအဆိုက၊ ရှေ့ပြာသို တပိုတွဲ၊ မလွဲအမှန်မြင်ခဲ့၊ ရှမ်း ကရင် တရုပ် ချင်းရယ်တို့၊ မန်းမြေအဟုတ်ဆင်းတော့၊ ရှိရင်းလူ ဟိုအနောက်ကဲ့ပြင်၊ အင်္ဂါနံ ဆန်ဆီပျောက်ပါလိမ့်၊ ဒါးမိုးပေါက်တန်တန်ရွာ၊ မှန်ရာမလွဲ။

ငါးပါးရယ် ပဉ္စသီနှင့်၊ အဋ္ဌင်္ဂီသီလထူးတို့ကို၊ ဆည်းပူးကာ မေတို့မြဲကြတော့၊ ဖောက်ပြားအခြေ ယောက်ျားတွေအမှန်နဲတော့၊ သူ့လင်ကိုငါ့လင်ဟုစွဲကြလိမ့်မကွယ်၊ (ကိုး) သည်နှစ်ပဲ။

## ခက်ဆစ်
၁။ ဂုရုဂြိုဟ် = ကြာသပတေးဂြိုဟ်။

၂။ စန်း = တနင်္လာဂြိုဟ်။

၃။ တိမ်တံခွန် = ကောင်းကင်တွင် တိမ်များသည် တံခွန်သဖွယ် အရေးအကြောင်း ထင်မြင်နေခြင်း။

၄။ မေဒနီ = မြေကြီး။

၅။ မြေဟီ = အသံမြည်၍ မြေကြီးတုန်လှုပ်သည်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
အန်တိုနီယို ဂူတာရက်စ်

**အန်တိုနီရို မန်နူရယ် ဒီ အိုလီဗာရီရာ ဂူတာရက်စ်** ( GCL GCC (; ၁၉၄၉ ဧပြီ ၃၀ ရက်နေ့ဖွား) သည် ပေါ်တူဂီလူမျိုး နိုင်ငံရေးသမား၊ သံတမန်တစ်ဦးဖြစ်ပြီး ကုလသမဂ္ဂ၏ နဝမမြောက် အထွေထွေ အတွင်းရေးမှူးချုပ် အဖြစ် တာဝန်ထမ်းဆောင်လျက်ရှိသူ ဖြစ်သည်။ ၂၀၀၅ ခုနှစ်မှ ၂၀၁၅ ခုနှစ်အထိ ကုလသမဂ္ဂ ဒုက္ခသည်များဆိုင်ရာ မဟာမင်းကြီး အဖြစ် တာဝန်ထမ်းဆောင်ခဲ့သည်။

ဂူတာရက်စ်သည် ၁၉၉၅ ခုနှစ်မှ ၂၀၀၂ ခုနှစ်အထိ ပေါ်တူဂီနိုင်ငံ ဝန်ကြီးချုပ်အဖြစ် လည်းကောင်း၊ ၁၉၉၂ ခုနှစ်မှ ၂၀၀၂ ခုနှစ်အထိ ပေါ်တူဂီ ဆိုရှယ်လစ်ပါတီ၏ အထွေထွေ အတွင်းရေးမှူးအဖြစ် လည်းကောင်း၊ ၁၉၉၉ ခုနှစ်မှ ၂၀၀၅ ခုနှစ်အထိ ဆိုရှယ်လစ်အင်တာနေရှယ်နယ်အဖွဲ့၏ ဥက္ကဋ္ဌအဖြစ်လည်းကောင်း ဆောင်ရွက်ခဲ့သည်။

## ကိုးကား
နောက်ပိတ်ဆုံးတိုက်ပွဲ

**နောက်ပိတ်ဆုံးတိုက်ပွဲ** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## နောက်ပိတ်ဆုံးတိုက်ပွဲ

သက္ကရာဇ် တွက်စစ်ကာ နောင်ကိုမျှော်တော့၊ တထောင်ကျော်နှစ်ရာဝင်၍၊ ကမ္ဘာတွင် ရှစ်ဆယ်နှစ်ပါဘဲ၊ သည်နှစ်လိုမကြုံဘူး၊ ထူးတဲ့အချိန်သည်အခါ။ 

မြန်မာပြည်နယ်အတွင်းမှာလ၊ အသင်းတွေတခါစုပြီမို့၊ ကိန်းယခုကြုံလာပြန်၊ ပုန်ကန်မှာတကယ်မဝေး၊ နယ်ထံက ရွံ့လောက်တဲ့၊ မပြတ်ရန် သတ္တံ နှင့် မွှန်းပါလိမ့်၊ နယ်အဝှန်းဗလောင်ဆူ၍၊ သူတလူ ငါတမင်းသာပ၊ မာန်ကင်းကာ အသင်းသားတွေနှင့်၊ ဘုရားမှာ ညီလာခံကြတော့၊ အီတာလျံ ဂျာမန်မျိုးငဲ့ပြင်၊ မုဆိုးကျော် စနေဆက်ကယ်ဘို့၊ ဗျိုင်းဖြူဝိုင်းကူ၍ နှက်မှာကြောင့်၊ ပွဲကြွက်ကြွက်ညာ။

ခေတ်သမယမှာတော့၊ ဖြစ်ရပုံမှန်မပြောချင်ဘု၊ ဆန်ကောတွင် ဆီးဖြူလုံးကဲ့သို့၊ စရုံးကာ ပမာထပ်သော်ကြောင့်၊ မိုးရပ်နေဗြဟ္မာနတ်ကယ်တို့၊ သည်ကပ်ကိုဘယ်လိုလုပ်ရပါ့၊ ခေါင်းကုတ်လို့မှိုင်ကာနေ၊ ကံခေတဲ့ခေတ်ဟောင်း၊ ကမ္ဘာ့ပြောင်းတောင်မှ၊ ထုံးဟောင်းမကြေချင်လို့၊ ဖြစ်ချင်လျှင်ဘာမဝေးဘု၊ ရွှေတိဂုံဟံသာကျေးမှာလ၊ လောဟိတံချောင်းရေပြေးပါလိမ့်၊ တိတ်တဘောင် နိမိတ်ရှေးရယ်က၊ ကြွေးကြော်၍လာ ဖြစ်ပါမည်မလွဲ။

သို့ကတဲ့သာပ၊ စိတ်စွဲကာပဉ္စသီနှင့်၊ အဋ္ဌင်္ဂီသီလထူးတို့ကို၊ ဆည်းပူးကာကိုယ်၌မြဲသူတို့၊ ကပ်ထဲမှာချမ်းသာရပါလိမ့်၊ ရွာမောင်းထောင်ဆရာလှရယ်က၊ စနစ်စုံဖြစ်ပုံပြလိုက်တော့၊ ပါပဆိုလူတကွဲငယ်တို့၊ မကြာခင်ပါဝင်မည့်ပွဲပါဘဲ၊ ရှေးလင်္ကာစာဆိုနှင့်မလွဲပေဘု၊ ကြယ်သောကြာ စနေနှင့် တွဲသော်ကြောင့်၊ ထုတဝေရီရီပ၊ ရန်စီစီမှန်မလွဲပေဘု၊ နှိုးဆော်ခါ မိုးပေါ်က ကြဲပါလိမ့်မကွယ်၊ နောက်ပိတ်ဆုံးပွဲ။

## ခက်ဆစ်
၁။ သတ္တံ = သတ္တန္တရ၊ လက်နက်ဘေး။

၂။ လောဟိတံ = သွေး။

၃။ တိတ် = အတိတ်၊ ရှေ့ဖြစ်မည့်အကြောင်းကို ကြိုတင်၍ နိမိတ်ပြခြင်း။

၄။ တဘောင် = ကလေး၊ သဘင်သည်၊ သူရူးတို့ သီဆိုသော တေးကဗျာ။

၅။ နိမိတ် = ရှေ့ဖြစ်မည့် အခြင်းအရာကိုစွဲ၍ အရိပ်ပြခြင်း။

၆။ အဋ္ဌင်္ဂီသီလ = ရှစ်ပါးသီလ။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ပြည်ပျက်ကို မကြုံပါရစေနှင့်

**ပြည်ပျက်ကို မကြုံပါရစေနှင့်** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ဓာတ်ကြီးလေးပါးပြောင်းလွဲ၍ သောကြာကြယ်၊ ဗုဒ္ဓဟူးကြယ်တို့၏ ထူးခြားဖြစ်ပျက်ဟန်များကို ဖွဲ့ဆိုရေးသားထားသော ဓာတ်ကြီးလေးပါးဖွဲ့ သံချို ဖြစ်သည်။

## ပြည်ပျက်ကို မကြုံပါရစေနှင့်

အတ္တောရယ်အညီပ၊ ဓာတ်ကောလီ လောကီအကျတွင်ဖြင့်၊ ဒိဋ္ဌိအမြင်ဗေဒင်နှင့်ရှုပြန်တော့၊ ကိစ္စစဉ် အပြေစုတို့က၊ ပွေမှုပင်တမင်ဖန်လို့၊ သူပုန်ရန် ပြည်မငြိမ်းနိုင်ဘု၊ ကိန်းပါပ ဓာတ်အဝင်။

ဘိလပ်စံကယ်ဆယ်၍၊ ဓာတ်လယ်မှာ ရပ်တယ်ကြရသူရဇ္ဇတခ ပြောင်းလျှင်ဖြင့် ခေတ်ဟောင်းကိုကြုံလို့ တွေ့ယန်ငဲ့၊ အောက်မေ့စိတ်တွင်။

သီဟရယ်ကေသရာတို့ ဂြိုဟ်ဇီဝါ ဒီလာနင်းလို့၊ ကြွက်မင်းဂြုဟ် ကြာသပတေးတို့ကြောင့်၊ မြို့ကျေးနယ် ရွာလယ်တောမှာလ၊ ပွက်ပွက်ဝေအောင် ကြွက်တွေက ပေါပြန်တော့၊ မြက်ရှောကြွေ စနေမွေးပါလို့၊ ခက်သော်ပွေ မကျေအေးသော်လဲ၊ ပြေး သေပျောက်ပုန်းခိုဝင်၊ ဇမ္ဗူခွင်တကြော။

ကမောက်ကမန်နှင့်၊ အကောက်ဉာဏ်ဖောက်ပြန်ဆူးပါဘိ၊ သောက်ရှူးကြယ် အဟုတ်မြူးသည့်ပြင်၊ ဗုဒ္ဓဟူးကြယ် ဥဒည်ကထွက်မဲ့၊ နက္ခတ်ကယ် လူမြင်ခံခဲ့လျှင်၊ ပူပင်ရန် လူရှင်ရဟန်းငယ်တို့၊ ပင်ပန်းစွာ ကမ္ဘာဝေသို့၊ သတ္တဝါတွေမှာ တခါတလေပွက်တတ်သတဲ့၊ ပြည်ပျက်ကို မကြုံပါရစေလို့၊ ဓမ္မဖြူစင်ပြုမူ၊ ကောင်းတွေနဲ့၊ ဘဂဝါအရှင်မှာ၊ ဆုယူတောင်းကြတော့ ကျမ်းဟောင်းစာအဆိုကဖြင့်၊ အဇဋာတခိုမှာ ကမ္ဘာအလိုနှင့် ထိန်းသော်လဲ၊ သတ္တဝါဆိုဆို ကြမ္မာထိုလို့ ယိမ်းသည်ကြောင့်၊ ဝါဆိုလျှင် ပါပဂြိုဟ်က၊ သိမ်းလိမ့်မယ်၊ ကိန်း အတတ်ဟော။

## ခက်ဆစ်
၁။ အတ္တော = အနက်အဓိပ္ပာယ်။

၂။ သူရဇ္ဇ = တနင်္ဂနွေဂြိုဟ်။

၃။ သီဟ = ခြင်္သေ့၊ အင်္ဂါဂြိုဟ်။

၄။ ကေသရာ = ခြင်္သေ့။

၅။ ဂြိုဟ်ဇီဝါ = ကြာသပတေးဂြိုဟ်။

၆။ ဥဒည် = နေထွက်ရာအရှေ့အရပ်၌ရှိသောတောင်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
သေသူကို ရှင်သူတို့တရလိမ့်

**သေသူကို ရှင်သူတို့တရလိမ့်** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
၁၂၇၉ ခုနှစ် ဂြိုဟ်အသွားအလာကို ကြည့်၍ မြန်မာလူမျိုးများ၏ အကျိုးအပြစ်တို့ကို ရေးသားဖွဲ့ဆိုထားသော ဝိဇ္ဇာရှစ်သောင်းဖွဲ့ သံချို ဖြစ်သည်။

## သေသူကို ရှင်သူတို့တရလိမ့်

မျိုးမြန်မာ နွမ်းခွေကြသူတို့၊ ကိုးစရာလမ်းတွေဖြင့်ရချေပေါ့၊ ရဟန်းပရမေ ဘဂဝ ဗျာဒိတ်လာ။

အဖြစ်တွေးလိုက်တော့၊ ဧစ်ဒွေးသတ်နဝါနှင့်၊ ဂြိုဟ်ဇီဝါကောဇာချဉ်းလျှင်ဖြင့်၊ မိတ္ထီလာနယ်တွင်းမှာလ၊ လေးအင်းတိုင်အောင်ပေါ်လို့၊ ရှစ်သောင်းကျော် ဝိဇ္ဇာထွက်လိမ့်မတဲ့၊ လိုချင်သူ ဖိုခွင်သက်ကြတော့၊ အပိုမမြင်အောင် ဟိုယခင်အထက်ကယ်က၊ ကျမ်းဂန်ထွက်သိုက်အလာ။

စောသတ္တာ မြတ်ဘုရားရယ်နှင့်၊ သိကြားဂဝံပတေ့၊ ရသေ့ဈာန်ပျံပ၊ ငမှန်ကန်ဆို့တဲ့ သိုက်ကယ်တို့၊ ကိန်းဆိုက်လို့ကြုံလာ၊ သိုက်တကာစုပေါင်း။

တရားအဋ္ဌင်္ဂီနှင့်၊ ပဉ္စသီမပြတ်စွဲကြမှ၊ ကပ်ထဲတွင် အနိုင်ကျော်လိမ့်၊ တူပျော်ပျော်ဟိုဘက်နင်းမိလျှင်၊ သန့်ရှင်းစွာဗေဟီဆော်၍၊ ရွှေပြည်တော် သာယာလှသော်ကြောင့်၊ သေသူကို ရှင်သူတို့ တကြလိမ့်၊ ဓနဘာမစိုးပြီဘု၊ အဇဋာဝလာတရိုးဆီက၊ ရတနာမိုးရှစ်ကြိမ်ရွာမတဲ့၊ အငြစ်မလိမ္မာသူတို့၊ ကမ္ဘာဆူသလို ပျက်ပြိုကြပါလိမ့်၊ ဗုဒ္ဓသာသနာရောင်က၊ နေတန်ဆောင်လို ထိန်၍လျှမ်းမှာမို့၊ ရဟန်းထေရ်သံဃာနှင့်၊ ဝပဿနာဓူတင်မလပ်တဲ့ပြင်၊ အထပ်ထပ်ဘာဝနာယူလို့၊ စံရွှေဂူတခဏကြိုးရုံနှင့်၊ အမှန်နေတဆူ သမတမျိုးပေထင့်၊ တိမ်တောင်မှာ စိန်ရောင်ထိုးလိမ့်မကွယ်၊ မိုဃ်းထိရွှေကျောင်း။

## ခက်ဆစ်
၁။ ဧစ်ဒွေးသတ်နဝါ = တထောင့်နှစ်ရာ ခုနစ်ဆယ်ကိုးခု။

၂။ ဂြိုဟ်ဇီဝါ = ကြာသပတေး။

၃။ အဋ္ဌင်္ဂီ = ရှစ်ပါးသီလ။

၄။ ပဉ္စသီ = ငါးပါးသီလ။

၅။ ဗေလီ = စည်တော်။

၆။ အဇဋာဝလာ = ထက်ကောင်းကင်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
လေးခုတွက်ကိန်း

**လေးခုတွက်ကိန်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
၁၂၇၃ ခုနှစ်တွင် မိဿရာသီ၌ စနေရာဟုစီနေခြင်း စသည်တို့ကြောင့် ဖြစ်ပျက်တတ်သော အကျိုးအပြစ်တို့ကို ဖွဲ့ဆိုထားသည်။

## လေးခုတွက်ကိန်း

တြိန်းသတ်ကယ်နှင့်၊ ကိန်းမှတ်ဖွယ်အဇဋာက၊ သျှတ္တရာ၊ ကျမ်းလာနှင့် ရှုလိုက်တော့၊ စွန်းသုံးခု ခုနစ်ဆယ်။

မိဿမှာခိုပေသည့်၊ ဂြိုဟ်စနေ နတ်နဂါးရယ်နှင့်၊ ရပ်နားလာဟိုင်းရာဟုငဲ့ပြင်၊ ဂုရုဂြိုဟ် ကြာသပတေးရယ်က၊ တူခွင်မှာ သူဝင်သည့်အရေးရယ်ကြောင့်၊ ဆူမအေးကာ၊ ထမင်းအစာမလောက်နို်င်ဘု၊ ကင်းပျောက်၍ကွယ်။

သောကြာဂြိုဟ်ပြောင်းကာသွားလို့၊ စပါးဆန်ရှာမတွေ့ပြီဘု၊ အရှေ့မှာကြယ်သောက်ရှူးက၊ ကြက်ဦးတွန်ပေါ်ကာ ပေးခဲ့ပေါ့၊ ကြာသပတေးကြယ်၊ သူကပြောင်းပေါရော့၊ ဆောင်းသရဒဗြိစ္ဆာနယ်၊ မိတ်သွယ်တဲ့စခန်း။

သူဌေးစုရယ်က၊ လေးခုမှာ လူအစာရှားမည်ကြောင့်၊ စပါးကိုလှောင်ခြင်ရှာလိမ့်၊ ရှောင်ကြဉ်ကာ ပညာနှင့်တွေးပါတော့၊ ကြာသပတေးကြယ်၊ သူကထွက်တော့၊ စပါးဆန်စားရန်မခက်ပေဘု၊ လဖက်ရွှေဖီနှင့်၊ မရှားပြီ ဆားဆီဆေးတို့၊ သောရီတဖန်၊ ရောဟဏီအမှန်ဖြင့်တွေးပြီမို့၊ ဇောတပသီညာဏ်၊ လောကီညာဏ်နင့်ရေးခဲ့ပေါ့ကွယ် လေးခုထွက်လမ်း။

## ခက်ဆစ်
၁။ တြိန်းသတ် = ၇၃ ခု အရေအတွက်။

၂။ အဇဋာ = ကောင်းကင်။

၃။ သျှတ္တရာ = အာကာသသျှတ္တရကျမ်း။

၄။ သရဒဗြိစ္ဆာ = ဗြိစ္ဆာရာသီ၊ တန်ဆောင်မုန်းလ။

၅။ သောရီ = ရောဟဏီနက္ခတ်။

၇။ ထပသီ = ရသေ့။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
NGC 7814

**NGC 7814** သည် ပီဂါဆု ကြယ်စုတန်းမှ ခရုပတ်ပုံစံ ဂလက်ဆီဖြစ်ပြီး အလင်းနှစ် ၄၀ မီလီယံ ကွာဝေးသည်။ ကမ္ဘာမြေမှ ယင်းအား ပြားချပ်ပြီး မြင်ရသည်။

## ပြခန်း 

Potw1505a.tif|NGC 7814 has a bright central bulge and a bright halo of gas.
NGC7814HunterWilson.jpg|NGC 7814 in an amateur telescope.

## ကိုးကား
## ပြင်ပလင့် 
* **NOAO**: NGC 7814 
* NGC 7814 imaged via the Virtual Telescope robotic facility
*
ကုန်းတိုက်ရန်ပွဲ

**ကုန်းတိုက်ရန်ပွဲ** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
၁၂၆၇ ခုနှစ်တွင် အာကာသ၌ ဂြိုဟ်တို့၏ သွားလာပုံအရ ဖြစ်ပျက်တတ်သော အကျိုးအပြစ်တို့ကို ဖွဲ့ဆိုထားသည်။

## ကုန်းတိုက်ရန်ပွဲ

ပါပကုန် ဓာတ်သဘောပေထင့်၊ သတ်သော ဗီဧစ် နှင့်၊ သည်ခေတ်တွင် ဖြစ်ပျက်ဆန်းပါဘိ၊ ပွင့်ပန်းခိုင်ခွာညိုခက်ကယ်နှင့်၊ ဆန်းသုံးရက် လပြာသို။

နှစ်လုံးပြိုင် ပါပဂြိုဟ်တို့၊ အဇဋာ ဟိုကောင်းကင် တွေ့ကြတော့၊ ခြင်္သေ့နံ မြွေနဂါးရယ်နှင့်၊ အများလူသိစေအပ်ဘို့၊ ထိထပ်ကာ ကောင်းကင်လမ်းမှာ၊ မြန်းကြွသကို။

ကြောက်စရာ နစ်နာသည့် အချက်မတော့၊ ခြောက်ရက်ယန်စန္ဒီသို့၊ ဂြို်ဟ်သောရီ ဖောက်ကာဖြတ်သည့်ပြင်၊ နောက်ထပ်ကာငွေစင်လသို့၊ တောမ တဝင်ကာခို၊ အင်္ဂါဂြိုဟ်မွှေနဲ။

စန်းငွေယုန်၊ လမ်းစုံပေါက်ပါလို့၊ အနောက်မှာစနေနင်းရင်ဖြင့်၊ ပြည်ချင်ပြည်၊ ခိုက်ရန်ဖြစ်သည့်ပြင်၊ မင်းသစ်ဘုရင်တွေ့တတ်သတဲ့၊ ခြင်္သေ့နံစန္ဒာကိုမွှေခဲ့လျှင်၊ မြန်မာတွေ စာပေသိပြီထင့်၊ သိတတ်လျှင် နားလည်ကြပေလိမ့်၊ တဘောင်သံ အောင်လံပြခဲ့၊ တေဇတလီ နှင့်၊ သကျမှီနန္ဒီထုံးကိုပ၊ ညီအစ်ကို သည်ဂြို်ဟ်နှစ်လုံးရယ်တို့၊ ကုန်းတိုက်ရန်ပွဲ။

## ခက်ဆစ်
၁။ သတ်သောဗီဧစ် = ၁၂၆၇ ခုနှစ်။

၂။ အဇဋာ = ကောင်းကင်။

၃။ ခြင်္သေ့ = အင်္ဂါဂြိုဟ်။

၄။ မြွေနဂါး = စနေဂြိုဟ်။

၅။ ဂြိုဟ်သောရီ = စနေဂြိုဟ်။

၆။ ဘောမ = အင်္ဂါဂြိုဟ်။

၇။ တေဇတလီ = အောင်လံတေဇ သကျမှီအုံး၊ နန္ဒီသေနထုံးဆိုသော အင်္ဂဝိဇ္ဇာ စကားအရ စစ်ထိုးတတ်သော သဘောကိုဆိုလိုသည်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ကောင်းဆိုးနှစ်တန် လောကဓံ

**ကောင်းဆိုးနှစ်တန် လောကဓံ** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
၁၂၉၅ ခုနှစ်တွင် ဖြစ်ပျက်နိုင်သော အကြောင်းအရာတို့ကို ဦးကျော်လှသည် ဘဝတစ်ပါး မပြောင်းသွားမီ (၁၂) ခန့်လောက်က ကိုယ်တိုင်ဖွဲ့ဆိုထားခြင်း ဖြစ်သည်။

## ကောင်းဆိုးနှစ်တန် လောကဓံ

လူအပေါင်းရယ်တို့၊ ကျိုးကြောင်း ဆင်ခြင်လို့၊ ထင်မြင်အောင် ဉာဏ်နှင့်တွေးတော့၊ သတိဆောင် သိအောင်ရေးခဲ့မယ်၊ ဟိုးရှေးအခါ တိမ်တခွင်၌၊ အဘိညာဉ် ဈာန်ကစားပါလို့၊ ပျော်ပါးသူရှင်သခင်တို့၊ ကျမ်းဗေဒင် အသီတိရယ်နှင့်၊ လောကီဉာဏ်၊ စာအဆိုကတော့၊ ကြွက်လွှတ်ဂြိုဟ်၊ ခုနှစ်လုံးရယ်တို့၊ စုရုံးကာ မကာရမှာဖြင့်၊ တွဲကြပုံအနေထောက်တော့၊ အန္တရာယ် ရန်စွယ်ရောက်တတ်သတဲ့၊ စိုးကြောက်ဖို့ အထွေအထွေ။

ကိုးဆဲ့ငါးမှာလ၊ သုံးပါးရတနာနှင့်၊ ဆည်းကပ်ကာ တုပ်ဝပ်ညောင်းကြတော့၊ လောကီ ကောလီသို့ပြောင်းပေမဲ့၊ ကောင်းလိမ့်မည့်ထင်မယူနှင့်၊ ဓာတ်နံတူရှောင်မလွတ်သာဘု၊ ငတ်မွတ်ဆူလောင်၍၊ မိုးခေါင်ကာ ရောဂါများသည့်ပြင်၊ လှုပ်ရှားမည့်တော်ငလျင်နှင့်၊ ဘယ်ကပ်တွင် ဆိုက်မည်လို့ ပြောနိုင်ဘု၊ လောကဓံ သည်ခေတ်ဆိုးမှာလ၊ ကံမကူ ဉာဏ်လူမျိုးတို့၊ လှည်းနှင့်ဆင် ရင်ဆိုင်တိုးသည့်နှယ်၊ ညှိုးမှိုင်လို့ခွေ။

စာရေးစာချီနှင့်၊ ရောင်းကုန်သည် လယ်သမားငဲ့ပြင်၊ ပွဲစားပညာသယ်တို့၊ ဋ္ဌေးသူကြွယ် နေမချောင်လို့၊ သံမြင်ညောင် သံမြင်ညတို့မှာ၊ ဒုက္ခတွေအဖြာဖြာနှင့်၊ ဆိုဘွယ်ရာဘယ်မှာရနိုင်ပ၊ နေထိုင်ပုံ၊ ခုတွေ့ကြုံ၊ တဖြစ်ပြောင်းသော်ကြောင့်၊ ခေတ်ကောင်းမြှော်သာမြှော်ရ၊ ကြည့်လိုက်သော် မမြင်ဝေးလေစွ၊ ကြံတွေးကာ ရှုတ်လို့ပွေ၊ အလုပ်တွေပျက်ပြား။

ကံအရင်းသာပ၊ မှန်ကင်းတခါ ထင်းသာဖြစ်စမြဲ၊ ရေထဲတခါမြုပ်သည်ဟု၊ သစ်ငုတ်ပေါ် ရေတလှဲ့ရယ်လို့၊ ဖြေတဲ့ကာ စိတ်ကိုအေးကြတော့၊ ငွေကြေးရှာဖွေ၍ ချွေတာကာ မျှရုံသုံးပါကြ၊ ရှားတုန်းအခါ သည်လိုရှားပါလိမ့်၊ ပေါများချိန် လာလို့ပေါလိမ့်မည်၊ လောကဓံ ထိုရှစ်ခန်းတွင်မှ၊ ဘုံဓမ္မတာ၊ ကြုံလာစတမ်းရယ်လို့၊ ကျမ်းအရှိသား။

## ခက်ဆစ်
၁။ အသီတိ = ရှစ်ကျိပ်၊ ရှစ်ဆယ်။

၂။ မကာရ = မကာရရာသီ၊ ပြာသိုလ။

၃။ သံမြင်ညောင် = လောကဓမ္မ၊ လောက၌ ဖြစ်မြဲတရား။

၄။ ဘုံဓမ္မတာ = ၃၁ ဘုံ၌ တွေ့ကြုံရမြဲတရား။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ဆွမ်ဘရီရို ဂလက်ဆီ

**ဆွမ်ဘရီရို ဂလက်ဆီ** (**Messier Object 104**, **M104** သို့မဟုတ် **NGC 4594**) သည် ဗာဂိုး ကြယ်စုတန်းမှ ခရုပတ်ပုံစံ ဂလက်ဆီ ဖြစ်ပြီး အလင်းနှစ် ၃၁ မီလီယံ ကွာဝေးသည်။ ဂလက်ဆီသည် အချင်းအားဖြင့် အလင်းနှစ် ၁၀၀၀၀၀ ရှိသောကြောင့် နဂါးငွေ့တန်း ဂယ်လက်ဆီ၏ အရွယ်အစား ၃ရာခိုင်နှုန်းဖြရှိသည်ဟု ဆိုနိုင်သည်။ ယင်းဂလက်ဆီသည် နဂါးငွေ့တန်း ဂလက်ဆီနှင့် ၁၀ persec အတွင်း၌ အတောက်ပဆုံး ဂလက်ဆီလည်း ဖြစ်သည်။  ဆွမ်ဘရီရို ဂလက်ဆီအား အပျော်တမ်း တယ်လီစကုပ်များဖြင့် မြင်နိုင်ပြီး နက္ခတ္တဗေဒ ပညာရှင်များအတွက် ဆွဲဆောင်ဖွယ် ဂလက်ဆီ ဖြစ်သည်။

## ကိုးကား
မင်းဆက်အပြောင်း

**မင်းဆက်အပြောင်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
၁၂၆၇ ခုနှစ်တွင် ကောင်းကင်၌ ထွန်းလင်းသော သောကြာဂြိုဟ်စသည်တို့ အသွားမမှန်မှုကြောင့် ဖြစ်တတ်သော အကျိုးအပြစ်တို့ကို ပြဆိုကာ ရေးဖွဲ့ထားသည်။

## မင်းဆက်အပြောင်း

မဖြောင့်မသာဘု၊ ထောင့်နှစ်ရာခြောက်ဆယ်လွှမ်း၍၊ အစွန်းပိုခုနစ်ခုတွင်မှ၊ ထွန်းဂြိုဟ်စုသွားအလာ။

သောကြာမှာတည်ရာက၊ တရာသိသူကျော်၍၊ ဂြိုဟ်ပေါ်မှာတမူပြင်လို့၊ တူခွင်သူဝင်စားပြန်က၊ ကျားဗျဂ္ဃ မင်းရာဇာ။

ရှစ်လတိုင်တာရှည်နားမိမှ၊ လက်စားပင်ပြန်၍ ဆက်လိမ့်မတဲ့၊ လောကထွက်ပြင်အဇဋာ၊ မြင်ရှာလိမ့်လူပေါင်း။

ဟိတ် မသာ၊ ကိတ်ရာဟု ရယ်က၊ ဘာဏု နေအရောင်ညှိုးအောင်လို့၊ မှောင်ကိုးကာရန်ရှာ၍၊ စန္ဒရာ အလည်ကြောရယ်က၊ ကြက်ရောဟဏီသူပွေ၍၊ မဟီဗွေ၊ သည်မြေချုပ်ပါလို့၊ ရွှေဂဠုန် လေဟုန်သုတ်ချေပေါ့၊ သမုတ်ဗွေ၊ ရေနာဂ ရယ်တို့၊ ပါပကုန်စနေပျက်ပြီမို့၊ တစင်နေ တနင်္ဂနွေထွက်ပါလိမ့်မကွယ်၊ မင်းဆက်အပြောင်း။

## ခက်ဆစ်
၁။ ကျားဗျဂ္ဃ = တနင်္လာဂြိုဟ်။

၂။ ပြင်အဇဋာ = ကောင်းကင်ပြင်။

၃။ ဟိတ် = ဖြစ်ပျက်သည့် အကြောင်းရင်း။

၄။ ကိတ်ရာဟု = ကိတ်ဂြိုဟ်၊ ရာဟုဂြိုဟ်။

၅။ ဘာဏု = တနင်္ဂနွေဂြိုဟ်၊ နေ။

၆။ စန္ဒရာ = လ။

၇။ မဟီဗွေ = မြေအပြင်။

၈။ ရွှေဂဠုန် = တနင်္ဂနွေဂြိုဟ်။

၉။ ရေနာဂ = နဂါးဂြိုဟ်၊ စနေဂြို်ဟ်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
သခင်ကိုကျွန်မလေး

**သခင်ကိုကျွန်မလေး** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
၁၂၅၉ ခုနှစ် ဂြိုဟ်အသွာအလာ နှင့် သိုက်စာ တို့အရ ဖွဲ့ဆိုထားသည့် သံချိုဖြစ်သည်။

## သခင်ကိုကျွန်မလေး

မငြိမ်းချမ်းပြီဘု၊ ကိန်းခန်းရယ်ကခေတ်မကုန်။

ရှမ်းတရုပ်ရယ်တို့၊ ဂျွမ်းလုပ်ကာ၊ ဗျူဟာဆင်တတ်သတဲ့၊ တူရာသီခွင်ပြည့်စန်းရယ်က၊ စခန်းယာယီရွေ့မှာ၊ ဘေးတွေ့မယ့်ပုံ။

အနိစ္စကိုလ၊ စိတ်ချကာအမှန်ရှုနိုင်မှ၊ အကုသိုလ်အဖြစ်နည်းကြလိမ့်၊ ခေတ်ထဲက ကြက်ခြေကွင်းပါလို့၊ စာရင်းပါမည်စိုးသော်ကြောင့်၊ နောင်ကျိုးဆရာမျှော်၍၊ စာအသရော် အပူတိုက်ပြန်ရ၊ လူမိုက်တွေအနန္တာမို့၊ သံသရာနယ်အကန့်တွင်မှ၊ ကံကြမ္မာဘယ်မဆန့်ပြီဘု၊ ကိုးတန့်နဝင်ဂူနှင့်၊ ပဉ္စကူတစုနှိုးခဲ့၊ အရိုးတောင်လိုပုံတတ်သတဲ့၊ မယုံလျှင်တခါမှတ်ကြတော့၊ ကုန်အစင်တာပသတို့၊ ဝါဒအယူပြားသော်ကြောင့်၊ လူသားရှင်လိုလိုနှင့်၊ သခင်ကို ကျွန်မလေးပြီကွယ်၊ နောပဉ္စရေး။

## ခက်ဆစ်
၁။ ဗျူဟာ = စစ်။

၂။ အဋဂြဟာ = ဂြို်ဟ်၏ထက်ဝက်။

၃။ အနန္တာ = အများအပြား။

၄။ နဝင်္ဂူ = နဝင်္ဂသီလ၊ ကိုးပါးသီလ။

၅။ ပဉ္စကူ = ပဉ္စသီလ၊ ငါးပါးသီလ။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
NGC 4725

**NGC 4725** သည် အလင်းနှစ် ၄၀ မီလီယံ ကွာဝေးသည့် ကိုမာ ဘီရင်နီဆပ်စ် ကြယ်စုတန်းမှ အလယ်အလတ်တန်းစား ခရုပတ်ပုံစံ ဂလက်ဆီ ဖြစ်သည်။ NGC 4725 သည် ဗဟိုဝတ်ဆံအဆမတန်ကြီးမားသော တွင်းနက်ပါဝင်သည့် Seyfert Galaxy အမျိုးအစားဖြစ်သည်။

## ပြင်ပလင့်
* **NOAO**: NGC 4725 
* NGC 4725 
* NGC 4725 in Coma-Berenices 

## ကိုးကား
ကဏ္ဍ:ကိုမာ ဘီရင်နီဆပ်စ် (ကြယ်စုတန်း)
အားနွဲ့လို့ခွေ

**အားနွဲ့လို့ခွေ** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
၁၂၇၃ ခုနှစ် ဂြိုဟ်အသွားအလာအရ စပါးပေါမည့်အကြောင်း ဖွဲ့ဆိုထားသည်။

## အားနွဲ့လို့ခွေ

အင်္ဂါဂြိုဟ်အစဉ်ထာဝရက၊ နှစ်မာသစီ၊ တရာသီတွင် နားနေကြ၊ နှေးအကြာ၊ ရှေးအခါသို့မသွားပြီဘူ့၊ လေးငါးလထုံ၍နေ။

မိဿေခွင် ထိပ်ဗွေတွင်တခါစုပါလို့၊ ရာဟုဂြိုဟ်စနေနှင့် တွေးသည့်ကြာသပတေးဂြို်ဟ်၊ အောက်ခွင်ကပိတ်သော်ကြောင့်၊ တစိတ်မြေတဒေသသို့၊ မေဃမိုးရေရှားရှာသတဲ့၊ မလောက်နိုင်အောင်၊ အောက်ခရိုင်သားတို့၊ စပါးဆန်အညာမှာသဲ့လာကြ၊ အားနွဲ့လို့ခွေ။

ထာဝစဉ်ရမဉ်တိုင်း မှာဖြင့်၊ ပြင်လှိုင်းရေဗွေသမုတ်တို့က၊ လေသုတ်ကာရွာတဲ့မိုးကြောင့်၊ ရတနာမျိုးစုံလို့၊ လိုမရှားသည့်ပြင်၊ စပါးဆန် အလွန်ပေါသော်လဲ၊ ဥရောပတိုင်းဌာနရယ်က၊ ဝိုင်းလာကြရှုတ်လို့ပွေ၊ တလုပ်ပြေ လွန်ကြူး။

စပါးဆန်စားရန်ဘို့က၊ တချို့ပိုသူပိုနှင့်၊ လိုသူလိုလူဗိုလ်အများတို့၊ တရားဓမ္မာနှင့်၊ သနားမညှာ၊ အားမနာတတ်သူက၊ ငါးမတ်တိုင်တင်သူတင်ကြ၊ နဂါးနတ်ဆင်၊ ဂြိုဟ်ရာဟုတို့၊ ဖရဲဖရို၊ နှစ်ကွဲဂြိုဟ်မစုပေဘု၊ ဂုရုဂြိုဟ်တခွင် ရွေ့နှင့်ပေါ့၊ ခြင်္သေ့ရှေ့ကိုအမှန်တက်ပေါ့၊ သင်္ကြန်ရက်အတာကောဇောပြောင်းမိတော့၊ သတ္တဝါပေါင်းလူ၊ ဇမ္ဗူဒိပ် တွင်မှ၊ စပါးဆန်၊ စားရန်မထိတ်ကြပါနှင့်၊ ငါးစိတ်ပင်ခြင်သူတမျိုးငဲ့ပြင်၊ မြောက်ပြည်မှာ ခြောက်ပြည်ထိတိုးပါလိမ့်၊ ကိုးသန်းမြေကူး။

## ခက်ဆစ်
၁။ နှစ်မာသ = နှစ်လ။

၂။ ထုံ၍နေ = မိယထုံကျင့်၍ နေ၏။

၃။ မဿေခွင် = မိဿရာသီခွင်။

၄။ ရာမဉ်တိုင်း = ရာမညတိုင်း၊ မွန်ပိုင်းသုံးရပ်။

၅။ တလုပ်ပြေ = တရုတ်ပြည်။

၆။ ဇမ္ဗူဒိပ် = ဇမ္ဗူဒီပါတောင်ကျွန်း။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
လောကဝစနံ မှန်မမှန်

**လောကဝစနံ မှန်မမှန်** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ပါပကိန်း (၈) ခုနှစ်များတွင် များသောအားဖြင့် တိုင်းပြည်နို်င်ငံ ဆူပူတတ်ကြောင်းများကို မိမိသာလျှင် ရာဇဝင်စသည်များတွင် တွေ့ကြုံဖူးသည်မဟုတ်၊ နတ်စက်ရောင်ဆရာတော် နှင့် ဇာဂရုပုဏ္ဏားများလည်း အယူအဆ ရှိကြ၏။ သို့သော် လောကဝေါဟာရများသည် မှန်သည်လည်း ရှိသကဲ့သို့ မမှန်သည်လည်း ရှိ၏။ ထို့ကြောင့် ဧကန်အမှန် မမှတ်ယူကြရန် ဖွဲ့ဆိုထားသည်။

## လောကဝစနံ မှန်မမှန်

သက္ကရာဇ်မှာ အသစ်တခါပြုတာက၊ ရှစ်ခုအပျက်ဆိုးမို့၊ သူခိုးရန်ဓားပြတွေနှင့်၊ မိုးကပင်ခေါင်ချင်ခေါင်တတ်တဲ့၊ မင်းစိုးတောင် အသစ်ပြောင်းလို့၊ ရှစ်ပေါင်းတွေကြုံလို့ တွေ့လှူပေါ့၊ အောက်မေ့လို့ စိတ်မလုံ။

ခြောက်နှစ်ခြောက် တောက်လျှောက်ကယ်မကြာပ၊ နောက်တခါရောက်လာမည့်ရှစ်ကတော့၊ ဘာဖြစ်မည်မဆိုအုံးနိုင်ဘု၊ ဂြိုဟ်သုဉ်း ပုံ စတုဝေါ တဲ့၊ လူ့ဝေါဟာ ကောဇာနှင့်ချင့်လိုက်လျှင်၊ ပါပပြောင်းပြန်မှောက်လို့၊ ပစောက်ဂငယ်ဖြစ်တယ်၊ ကိန်းရှစ်ခုကြုံ။

ဓာတ်တွက်ပုံတဘောင်နှင့်၊ နတ်စက်ရောင် ဇာဂရုတို့၊ ရှစ်ခုသို့လိုဆိုပေထင့်၊ သီဟိုဠ်မှာသာသနာပွားစေဘို့၊ သိကြားပင်စေကာပန်လို့၊ ဘုရားရှင်အရဟံ၊ နိဗ္ဗာန်ယာ ရိပ်တဲ့၊ ဗျာဒိတ်တော် မြွက်ဖော်ဟောတော့၊ ယက္ခော ကုဝဏ္ဏ နှင့်၊ ဝိဇယရာဇာ တို့၊ သာသနာပြုစဉ်က၊ အပါးမှာသိကြားလာလို့ ရှုခိုက်မို့၊ ဘီလူးစုပြေးကြကုန်၊ ရှေးကပုံရှိရင်း။

နရာနံ သတ္တဝါများမှာတော့၊ နာဖျားပုံဥပ္ပဒ္ဒဝေါ ငဲ့ပြင်၊ ငတ်သောအစာနှင့် ကပ်ရောဂါ ဖြစ်သူဖြစ်လို့၊ မင်းသစ်ပင် လဲလျှင်လဲတတ်ကဲ့၊ အမြဲပင် မယူပါနှင့်၊ လောကဝစနံ မို့၊ နသစ္စံ မသေချာဘု၊ မမှန်ရာ မှန်ရာနှစ်ကွဲမို့၊ ကံမွဲသူ ရုပ်နာမ်ပြောင်းလို့၊ ကံကောင်းသူ စည်းစိမ်တိုးကြလိမ့်၊ ဘုရားသာသနာ၊ သိကြား၍ စိုးခိုက်မို့၊ နှစ်အလို ရှစ်ဆိုတဲ့အမျိုးရယ်က၊ တိုင်းပြည်တွေ၊ လှိုင်းသဝေထိုးလို့ရယ်၊ ဆိုးတတ်ဘိခြင်း။

## ခက်ဆစ်
၁။ ဂြိုဟ်သုဉ်း = ဂြိုဟ်များသုဉ်းသည့်တွက်ကိန်း။

၂။ စတုဝေါ = ပါပဂြိုဟ်လေးလုံးသုဉ်းသည့်ကိန်း။

၃။ ဆာယာ = အရိပ်။

၄။ ယက္ခော = ဘီလူး။

၅။ ကုဝဏ္ဏ = နတ်ဘီလူး။

၆။ ဝိဇယရာဇာ = ဝိဇယမင်းသား။

၇။ နရာနံ = လူအပေါင်း။

၈။ ဥပ္ပဒ္ဒဝေါ = ဘေးရန်။

၉။ လောကဝစနံ = လောကလူတို့ပြောကြသည့်စကား။

၁၀။ နသစ္စံ = မမှန်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ဒေးစွန်ပါစေတီတော်

**ဒေးစွန်ပါစေတီတော်**သည် ပဲခူးတိုင်းဒေသကြီး၊ ပဲခူးမြို့နယ်၊ ဝမ်းဘဲအင်းရွာ၏ အနောက်ဘက် သုံးမိုင်ခန့်အကွာရှိ ဒေးစွန်ပါတောင်ပေါ်တွင် တည်ရှိသည်။

## သမိုင်းကြောင်း
## တည်နေရာ နှင့် လမ်းပန်းဆက်သွယ်ရေး
## ပတ်ဝန်းကျင်ရှိစေတီများ
# ရွှေစွန်ပါစေတီတော်
# ကျိုက်စွန်ပါစေတီတော်
# မြစွန်ပါစေတီတော်
# ကျောက်ဖြာစေတီတော်
# ကျောက်ထီးစေတီတော်
# လေးကျွန်းအောင်မာန်စေတီတော်
# မျှော်တော်ယောင်စေတီတော်
# အောင်စကြာစေတီတော်
# ဗုဒ္ဓစကြာစေတီတော်
# လောကစကြာစေတီတော်
# ဗားသိဒ္ဓိရှင်စေတီတော်
# အောင်သိဒ္ဓိစေတီတော်
# ဂမုန်းတောင်စေတီတော်
# ရသေ့တောင်စေတီတော်
# အင်ကြင်းတောင်စေတီတော်
# မဟာဗောဓိစေတီတော်
# တော်ကြိုစေတီတော်
# ရွှေစာရံစေတီတော်
#မဏိကေသာဆံတော်ရှင်စေတီတော်

## ဘုရားပွဲတော်
ဒေးစွန်ပါဘုရားပွဲတော်ကို တပို့တွဲလပြည့်နေ့တွင် စည်းကားစွာ နှစ်စဉ်နှစ်တိုင်း ကျင်းပကြသည်။

## ရုပ်ပုံများ

File:Nwar Whar Taung Nat Nann.jpg|နွားဝှေ့တောင်နတ်နန်း

## ကိုးကား
သုံးရက်လဆန်း

**သုံးရက်လဆန်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## သုံးရက်လဆန်း

သက္ကရာဇ်မှာဖြင့်၊ တစ်နှစ်လွန် ခုနစ်သုံးက၊ အစွန်ဆုံးမှာ၊ ကောဇာပြောင်းနေကြ၊ တပေါင်းမိန်ကွယ်ကာပချည်ပေါ့၊ နှောင်းမိဿလရာသီ။

နှစ်ရက်တွင် အင်္ဂါနှင့်၊ သုံးရက်မှာ ဗုဒ္ဓါဆိုက်တော့၊ ဥတ္တရာပရပိုဒ်အိမ်၊ မိန်အတွင်း၏၊ နဝင်းအနေသို့၊ တနင်္ဂနွေ၊ ဆင်းခြေကြွလို့၊ ဧကပါဒ်တွင်နင်းလိမ့်၊ နတ်မင်းယုန်စန္ဒီက၊ ရေဝတီဥတ္တရာပရပိုဒ်ကို၊ စန်းလိုက်၍မှီ။

ထိုအခါ ဂြိုဟ်ရာဟုက၊ ဘာဏုသူရိန်နှင့်ထပ်ကြ၊ နက္ခတ်ရေဝတီသို့၊ လေးပါဒ်အညီ၊ စီးကားနင်းလို့၊ နဝင်းမှာ ကြာသပတေးနှင့်၊ တွေးမိချက်အင်္ဂါညီ၊ ဆင်နာဂီရက်ကြမ်း။

တြင်းအတူနှင့်၊ နဝင်းတူ၊ မဟူကြသော်လဲ၊ ယူဆချိန်မိန်အကွက်သို့၊ တအိမ်တချက်ခို၊ ထိုဂြိုဟ်ပေါင်းငယ်ကြောင့်၊ ဟိုကောင်းကင်အာကာကြောဆီက၊ ဝါယောလေရစ်ကာဝိုင်းလို့၊ သစ်ကိုင်းသစ်ပင်၊ ကျိုးတက်ကဲ့၊ မြစ်ရိုးကိုရေတွေစီးတဲ့အောင်၊ မိုးကြီးပင်ရွာချင်ရွာလိမ့်၊ မီးကြီးတဖြာ၊ စိုးရိမ်ထိုက်ပါငဲ့၊ အိမ်၌ပင်အမှိုက်အမှုံ မရှိရအောင်၊ ပွေကာမှုန်းတတ်ပါသတဲ့၊ သုံးရက်လဆန်း။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ပွဲရှစ်ခုစွန်း

**ပွဲရှစ်ခုစွန်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
၁၂၈၄ ခုနှစ် ပါပဓာတ်စသော ဓာတ်ကြီးလေးမျိုးတို့၏ အကျိုးအပြစ်ကို ဖွဲ့ဆိုထားသည်။

## ပွဲရှစ်ခုစွန်း

ကပ်ဆန်းငယ်ကမ္ဘာက၊ ဓာတ်ကျမ်းမှာ ကျမ်းစာပြခဲ့၊ ပါပသူရဇ္ဇောငယ်နှင့်၊ ခေတ်သဘောညီ၊ နှစ်ဟောအသီတိအမှတ်ကယ်က၊ ကောလိဓာတ်အမြိတ္တာ။

အန္တရာရန်ကာညှပ်နေကြ၊ တကပ်လျှင် ခြောက်ဆယ်လေးပါတဲ့၊ ဖွဲ့ရေးနှောင်ရှေးယခေါင် ရှင်ရသေ့ငယ်တို့၊ နောင်တွေ့ရန်အနာဂတ်ကို၊ အမှတ်ပညာပွားစေဖို့၊ ထားခဲ့ပေရှာ။

ဝဒတ်ဆရာ၊ မှတ်ကာရေးခဲ့၊ ဓာတ်လေးလီအညီညှိလို့၊ အသိတိ ပြဝေပုံက၊ ပါပမကုန်သေးသော်ကြောင့်၊ ခုလေးသွယ်၊ ရှစ်ဆယ်စွန်းတွင်ဖြင့်၊ ဘယ်ယွန်းဇလုံနှင့်၊ ဂျွန်းသူပုန်မတုန်လှုပ်ပေဘု့၊ တရုတ်ကရန်ပရှာ၊ မြန်မာရှိနယ်အဝှန်း။

ကောသလ စောလှရာဇာ၏၊  သောဠဿာ အိပ်မက်ခန်းတွင်မှ၊ ဇာတ်လမ်းတွေပွေလို့ ရှုတ်သည်သို့၊ အရုပ်စုံမကြုံဘူးအောင်ပ၊ ဘီလူးတွေ မျောက်တွေထွက်ရှာကြ၊ ညဉ့်နက်ပြန်သန်းကောင်လွဲတော့၊ ဇာတ်လဲကာ တဖုံပြသည့်နှယ်၊ ပါပကုန်သည်နှစ်မတော့၊ သူရဇ္ဇျာ ဖြစ်လာဆဲမို့၊ ဘိလပ်စံ တပ်ခံမြဲပါမှ၊ ဓာတ်ကုန်လျှင် ဇာတ်ပုံလဲတတ်တယ်၊ ပွဲရှစ်ခုစွန်း။

## ခက်ဆစ်
၁။ ဝေဒတ်ဆရာ = ဝေဒ၊ ဗေဒ၊ ဗေဒင်ဆရာဟု ဆိုလိုသည်။

၂။ အသီတိ = ရှစ်ဆယ်။

၃။ ကောသလ = ကောသလမင်းကြီး။

၄။ သောဠသဿာ = ၁၆ ချက်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
လောကီစာတမ်း

**လောကီစာတမ်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ဓနုရာသီအိမ်၌ ဂြိုဟ်လေးလုံးပူးသောကြောင့် ဖြစ်ပေါ်လာနိုင်သည့် အကျိုးအပြစ်တို့ကို ဖွဲ့ဆိုထားခြင်း ဖြစ်သည်။

## လောကီစာတမ်း

တဆယ့်နှစ်ခွင်၊ စက်ပြင်အကျမှာလ၊ ပါပရယ်စနေကြယ်နှင့်၊ သွေမဖယ် ဂြိုဟ်ဂုရုငယ်တို့၊ ဓနုအိမ်ရာသီလမ်း၊ ပြည့်စမ်းပေါ် လဂ်မှာစီးသော်ကြောင့်၊ မီးအုံးသည့် ကြိမ်နွယ်ပမာသို့၊ ဗိုလ်ခြေသတ္တဝါ၊ သူငါကစမှာဖြင့်၊ ကြီးဒုက္ခတွေ့မည့်ပုံ။

ထက်ရပ်နဘာ၊ အဇဋာတခွင်၌၊ ဓမ္မတာအစဉ်လှည့်လည်ပတ်သည့်၊ နက္ခတ်အလိုဂြို်ဟ်နေထောက်တော့၊ ကြောက်စရာအမှန်၊ လျှောက်ကာကူးပုံက၊ နောက်လာရန်၊ သောကြာပူးရယ်နဲ့၊ ကွန့်မြူးကာ ဂြို်ဟ်အင်္ဂါသို့၊ ခိုဝင်ကာ ထိုမှာထွေးရှာကြ၊ လေးဂြိုဟ်ပေါင်းစုဆုံ။

သတိဖြင့်ထားကြတော့၊ အများတွေသတ္တဝါ၌၊ ရေအစာ ကပ်တပါးရယ်နဲ့၊ ဝေဒနာထပ်ကာများတဲ့ပြင်၊ ဆိုးဝါးပုံအလွန်ဆူလို့၊ ခိုးသားခိုးသူတတ်သတဲ့၊ ကိန်းပြချက်နိမိတ်ပုံ၊ စိတ်မလုံလောင်ကျွမ်း။

သဘောညှိရန်မတော့၊ လောကိဝစနံမို့၊ နသစ္စံ ဖြစ်တန်ကောင်းငဲ့၊ ကျမ်းဟောင်းစာအဆိုက၊ ခါတပိုပြာသိုနှင်းခဲ့လျှင်၊ ဂြိုဟ်ချင်းဂြိုဟ်ယှဉ်ကာဆိုင်၍၊ လေးလုံးပြိုင်ဂြိုဟ်ဂရုငယ်တို့၊ ဓနုရာသီလမ်းမှာလ၊ ပြည့်စန်းပေါ်မှာကြိမ်လို့၊ ပြက္ခဒိန်အမြင်နှင့်ညှိုလိုက်တော့၊ မှတ်စရာမသွေ၊ အတ္တာအခြေဖြင့်၊ သိလောက်ကဲ့၊ သတ္တဝါတွေမယ်၊ ကပ်မသမာအနေနဲ့ငြိလိမ့်မယ်၊ လောကိစာတမ်း။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ခက်ကောင်းတဲ့ ခက်လိမ့်မယ်

**ခက်ကောင်းတဲ့ ခက်လိမ့်မယ်** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ရာဟုဂြုဟ်က လ ကို ဖောက်ထွင်းကြောင်း (၉) ခုနှစ် အကျိုးအပြစ်ကို ဖွဲ့ဆိုထားသည်။

## ခက်ကောင်းတဲ့ ခက်လိမ့်မယ်

များဗိုလ်ခြေ၊ သတ္တဝါအပေါင်းရယ်တို့၊ နှစ်ကောဇာသင်္ကြန်ပြောင်းလျှင်ဖြင့်၊ ခက်ကောင်းတဲ့ ခက်လိမ့်မယ်။

ရာဟုဂြိုဟ် စန်းကိုဖောက်ပါလို့၊ အနောက်မှာ ကြယ်တံခွန်နှင့်၊ ဇေတဝန်မြပုထိုး၊ တန်ခိုးရောင်ခြည်မြူးလိမ့်မတဲ့၊ ထူးတဲ့ခေတ်ဝယ်။

တန်ကူးကုန် ကဆုန်ဆန်းလျှင်လ၊ နှမ်းဥသျှစ် ပုံပမာသို့၊ သည်တော့ခါ ရှောင်မကွင်းနိုင်ဘု၊ ရှမ်း ကရင် တရုပ် ချင်းရယ်တို့၊ မန်းပြည်အကုန်ဆင်းလိမ့်မတဲ့၊ ဆန်ကောအတွင်းတွင်၊ ဇီးဖြူသီးလုံးလိုပ၊ စုရုံးကာ အနေကြပ်သည့်ပြင်၊ ခုလပ်မှာ ဓားစာဖြစ်ပါလိမ့်၊ စင်စစ်အမှန်ဆိုကြတော့၊ လပြာသိုတပို့တွဲ၊ အမြဲဧကန်ပ၊ အင်္ဂါနံ ဆန်ဆီပျောက်သည့်ပြင်၊ ဓားမိုးပေါက်ရွာလိမ့်မယ်၊ မှန်ဘွယ်ကွဲ့မလွဲ။

ငါးပါးပဉ္စသီနှင့်၊ အဋ္ဌင်္ဂိ မောင်မယ်တို့မြဲနိုင်မှ၊ ကပ်ထဲသီသီဝေးကြလိမ့်၊ ဟိုရှေးတဘောင်လာမတော့၊ မရှောင်သာလမ်းမြှောင်ကြားမှာလ၊ ယောက်ျားအိမ်မှာနဲတာကြောင့်၊ ကိန်းအခြေပြောင်း၍လွဲပုံက၊ ခါးတောင်းတဲကာ၊ မိန်းမတွေတစုရယ်တို့၊ အမှုမဆင်ခြင်ဓမ္မအမြင်၊ သို့မရှုနိုင်ဘု၊ လူ့တခွင်၊ အဓမ္မအထင်ကို တုပါလို့၊ သူ့လင်ကို ငါ့လင်ဟုလုကြမကွယ့်၊ (၉) ခုနှစ်ဘဲ။

## ခက်ဆစ်
၁။ ဇေတဝန် = ဘုန်းတော်ကြီကျောင်းဟု ဆိုလိုသည်။

၂။ မြပုထိုး = ဘုရားစေတီ။

၃။ နှမ်းဥသျှစ် = နှမ်းတစ်တင်း ဥသျှစ်တစ်တင်း ပမာဏ။

၄။ ပဉ္စသီ = ငါးပါးသီလ။

၅။ အဋ္ဌင်္ဂီ = ရှစ်ပါးသီလ။

၆။ ဓမ္မအမြင် = တရားနည်းလမ်း ကျသောအမြင်။

၇။ အဓမ္မအမြင် = တရားနည်းလမ်း မကျသောအမြင်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား